text:
MATAUPU 21
Aveesea e le Malo o le Atua Ona Fili
1, 2. (a) O le ā e faamaonia ai na pule lo tatou Tupu talu mai le 1914? (e) O le ā o le a iloiloina i lenei mataupu?
E FAAMALOSIA lo tatou faatuatua i le iloiloina o mea ua faia e le Malo o le Atua i le lotolotoi o ona fili. (Sala. 110:2) Ua aoaoina e lo tatou Tupu se ʻautau o tagata talaʻi maelega. Ua ia faamamāina i latou i le itu tau amio ma le itu faaleagaga. E ui i taumafaiga a fili o le Malo ina ia tatou fevaevaeaʻi, ae o loo tatou olioli pea i le autasi i aso nei. O lenā mea faapea foʻi le tele o isi mea sa tatou iloiloina ua faataunuuina e le Malo, ua avea lea ma faamaoniga maumaututū, na pule lo tatou Tupu i le lotolotoi o fili o le Malo talu mai le 1914.
2 E tele atu isi mea mataʻina o le a faia e le Malo i le lumanaʻi. O le a “oo mai” le Malo e “tuʻimomomoina ma faaumatia” ona fili. (Mata. 6:10; Tani. 2:44) Ae a o leʻi oo mai lenā taimi, e iai nisi mea mataʻina o le a tutupu. O ā na mea mataʻina? E tele valoaga o le Tusi Paia o loo taliina ai lenā fesili. O lea, seʻi o tatou iloiloina nisi o na valoaga, ma iloa ai mea o le a tutupu i le lumanaʻi.
O Mea e Tutupu Ona “Oo Faafuaseʻi Mai Lea o le Faaumatiaga”
3. O le ā le mea muamua o le a tupu o loo tatou faatalitali i ai?
3 Alagaina o le filemu. I le tusi a Paulo i tagata Tesalonia, na ia faailoa mai ai le mea muamua o le a tupu o loo tatou faatalitalia. (Faitau le 1 Tesalonia 5:2, 3.) Na taʻua e Paulo le “aso o Ieova,” lea e amata i le osofaʻia o “Papelonia le Aai Tele.” (Faaa. 17:5) Peitaʻi a o leʻi amataina le aso o Ieova, o le a faapea mai atunuu “Ua filemu ma saogalemu!” O lenei faalauiloaga e mafai ona faasino atu i se faalauiloaga se tasi, po o ni faalauiloaga eseese se tele. Po o le a faia ai se vaega a taʻitaʻi lotu i lenā faalauiloaga? Talu ai o i latou o se vaega o le lalolagi, e ono mafai foʻi ona latou auai faatasi ma atunuu i le faapea mai, “Ua Filemu!” (Iere. 6:14; 23:16, 17; Faaa. 17:1, 2) O lenei faalauiloaga o le filemu ma le saogalemu, e faailoa mai ai o le a amataina le aso o Ieova. O fili uma o le Malo o le Atua “e latou te lē sao ai lava.”
4. O le ā le aogā o le malamalama i le tāua o le valoaga a Paulo, e faatatau i le faalauiloaina o le filemu ma le saogalemu?
4 O le ā le aogā o le malamalama i le uiga o lenei valoaga? Na faapea mai Paulo: “Tou te lē o i le pōuliuli ina neʻi maua mai outou e lenā aso, e pei ona maua o tagata gaoi pe a malamalama.” (1 Tesa. 5:3, 4) E tatou te lē pei o le toʻatele o tagata, auā ua tatou malamalama lelei i le iʻuga o mea o loo tutupu. O le ā le auala o le a faataunuuina ai le valoaga e faatatau i le filemu ma le saogalemu? E tatau ona tatou faatalitali ma mataʻituina le gasologa o le faiga o mea a le lalolagi. O le mea lea, “ia tatou mataala ma faaauau ona mafaufau lelei.”
Le Amataga o le Puapuaga Tele
5. O le ā le amataga o le “puapuaga tele”?
5 Le osofaʻia o lotu. Na tusi Paulo: “Pe a latou faapea ane, ʻUa filemu ma saogalemu!’ ona oo faafuaseʻi mai loa lea o le faaumatiaga iā i latou.” E pei ona sosoo o le emo o le uila ma le pa o se faititili, e faapena foʻi le taimi e faapea mai ai ua “Filemu ma saogalemu!,” ona “oo faafuaseʻi mai loa lea o le faaumatiaga.” O ai o le a faaumatia? Muamua, o “Papelonia le Aai Tele” le emepaea o lotu sesē uma po o le “fafine talitane.” (Faaa. 17:5, 6, 15) O le faaumatiaga o lotu ua faapea mai o Kerisiano ma lotu sesē uma, o le amataga lea o le “puapuaga tele.” (Mata. 24:21; 2 Tesa. 2:8) O lenei mea o le a faateʻia ai le toʻatele. Aiseā? Auā e oo ane i lenā taimi, o loo manatu pea le fafine talitane o ia o se “tupu fafine,” ma “e lē taitai ona faavauvau.” Peitaʻi, o le a faateʻia o ia i le iloa mulimuli ane, e lē o le tulaga moni lenā. O le a pei e faaumatia faafuaseʻi o ia i se “aso e tasi.”
6. O ai o le a osofaʻia “Papelonia le Aai Tele”?
6 O ai o le a faaumatiaina “Papelonia le Aai Tele”? O le “manu feʻai” e iai “seu e sefulu.” O loo faasino atu e le tusi o Faaaliga lenei manu feʻai i Malo Aufaatasi. O seu e sefulu, o loo faaataina ai malo faapolotiki malolosi uma i aso nei, o loo lagolagoina lenei “manufeʻai e lanu mūmū sesega.” (Faaa. 17:3, 5, 11, 12) O le ā le mataʻutia o lenei osofaʻiga? O le a aveesea e malo o loo faia aʻe ai Malo Aufaatasi le tamaoaiga o le fafine talitane, ona ʻaina lea o ia ma “susunu uma o ia.”
7. Na faapefea ona faataunuuina fetalaiga a Iesu i le Mataio 24:21, 22 i le uluaʻi senituri T.A., faapea le lumanaʻi?
7 O le a faapuupuuina ia aso. Na faailoa mai e lo tatou Tupu se isi mea o le a tupu, a o faagasolo le puapuaga tele. Na fetalai Iesu: “O le a faapuupuuina ia aso ona o ē ua filifilia.” (Faitau le Mataio 24:21, 22.) Na iai se faataunuuga itiiti o na upu i le 66 T.A., ina ua “faapuupuuina” e Ieova le osofaʻiga a le ʻautau a Roma i Ierusalema. (Mare. 13:20) O lenā gaoioiga na maua ai le avanoa e faasaoina ai Kerisiano i Ierusalema ma Iutaia. Ae o le ā o le a tupu i le lalolagi atoa pe a oo mai le puapuaga tele? O le a “faapuupuuina” e Ieova e ala mai i lo tatou Tupu le osofaʻiga a Malo Aufaatasi i lotu, ina ia lē faaumatia faatasi ai le tapuaʻiga moni ma tapuaʻiga sesē. O lea, pe a māeʻa ona faaumatia faalapotopotoga faalelotu uma, ona totoe ai lea na o le tapuaʻiga moni. (Sala. 96:5) Seʻi o tatou iloiloina nei mea o le a tutupu, pe a māeʻa lenei vaega o le puapuaga tele.
O Mea e Tutupu a o Leʻi Oo iā Amaketo
8, 9. O le ā atonu e faasino i ai mea mataʻutia o le a tutupu i le lagi lea na taʻua e Iesu, ma o le a faapefea ona tali atu tagata i mea o le a latou vaaia?
8 O le valoaga a Iesu e faatatau i aso e gata ai, ua faailoa mai ai nisi mea tāua o le a tutupu a o leʻi oo atu iā Amaketo. O vala muamua e lua o le a tatou iloiloina, o loo faamauina i tusi a Mataio, Mareko ma Luka.
9 Mea mataʻina o le a tutupu i le lagi. Na valoia e Iesu: “Ona pogisa lea o le lā, o le a lē toe susulu le masina, o le a paʻuʻū foʻi fetu mai i le lagi.” O le mea moni, o le a lē toe saʻili atu tagata i taʻitaʻi lotu mo se taʻitaʻiga. Pe na faasino atu fetalaiga a Iesu i se mea uigaese o le a tupu i le lagi? Atonu o le tulaga lenā. (Isa. 13:9-11; Ioe. 2:1, 30, 31) O le a faapefea ona tali atu tagata i mea o le a latou vaaia? O le a latou “atuatuvale” ona o le “fememeaʻi.” (Luka 21:25; Sefa. 1:17) O lea, o fili uma o le Atua e mai i ʻtupu e oo i pologa,’ o le a latou ʻmatapogia foʻi ona o le fefefe ma faatalitali i mea e oo mai,’ a o latou saʻili mo se lafitaga. Peitaʻi, o le a latou lē maua se nofoaga malupuipuia e sosola ese ai, mai i le toʻasā o lo tatou Tupu.
10. O le ā le faamasinoga o le a faalauiloa mai e Iesu, ma o le a faapefea ona tali atu ai i latou e tetee, ma ē e lagolagoina le Malo?
10 Faalauiloaga o le faamasinoga. O le a faamalosia fili o le Atua e molimauina se mea o le a atili ai ona latou fefefe. Na fetalai Iesu: “Ona latou vaaia lea o le Atalii o le tagata o loo sau i ao, ma le mana tele, ma le mamalu.” (Mare. 13:26) O lenei faaaliga o le mana o le Atua, ua faailoa mai ai le afio mai o Iesu e faalauiloa le faamasinoga. I le isi vaega o lenei valoaga a Iesu e faatatau i aso e gata ai, na ia aumaia ai isi faamatalaga e faatatau i lenei faamasinoga. E tatou te maua na faamatalaga i le talafaatusa e faatatau i mamoe ma ʻoti. (Faitau le Mataio 25:31-33, 46.) O tagata faamaoni e lagolagoina le Malo o le a faamasinoina o ni “mamoe,” ma e “ea i luga o [latou] ulu,” auā ua latou iloa ʻua latalata ona laveaʻiina i latou.’ (Luka 21:28) Peitaʻi, o i latou e tetee i le Malo o le a faamasinoina o ni “ʻoti,” ma o le a latou “taufaitagituʻi,” auā ua lata mai lo latou “faaumatiaga e faavavau.”
11. O le ā e tatau ona tatou manatua a o iloiloina mea o le a tutupu?
11 Pe a māeʻa ona faalauiloa e Iesu le faamasinoga o “atunuu uma,” e iai isi mea mataʻina o le a tutupu a o leʻi gāpā Amaketo. (Mata. 25:32) O isi nei o mea e lua o le a tatou iloiloina: O le osofaʻiga a Koku ma le aoaoina o le ʻaufaauuina. A o tatou iloiloina nei mea o le a tutupu, e tatau ona tatou manatua e lē o faailoaina mai i le Tusi Paia le taimi tonu e tutupu ai nei mea uma. E foliga mai, e iai nisi o nei mea mataʻina o le a tutupu a o faagasolo ona tutupu isi mea mataʻina.
12. O le ā le osofaʻiga mulimuli o le a faia e Satani faasaga i le Malo o le Atua?
12 Osofaʻiga a Satani. O le a osofaʻia e Koku o Makoku le vaega totoe o le ʻaufaauuina ma a latou aumea o isi mamoe. (Faitau le Esekielu 38:2, 11.) O lenei osofaʻiga i le Malo o le Atua, o le siitaua mulimuli lea a Satani i le vaega totoe o le ʻaufaauuina, talu ona tuliesea o ia mai i le lagi. (Faaa. 12:7-9, 17) Na taumafai Satani e faaleaga le tulaga faaleagaga o le ʻaufaauuina, talu mai le taimi na amata ai ona aoaoina i latou i le faapotopotoga Kerisiano ua māeʻa ona faamamāina. Peitaʻi, e leʻi taulau ana taumafaiga. (Mata. 13:30) Ae i le taimi e faaumatia ai lotu sesē uma, o le a foliga mai o le a nonofo tagata o le Atua “e aunoa ma ni pā puipui, ma e leai foʻi ni o latou laau faalava ma faitotoʻa.” O le a manatu Satani o le taimi lelei lenā e osofaʻia ai tagata o le Atua, ma o le a ia uunaʻia tagata amioleaga e osofaʻia i latou e lagolagoina le Malo.
13. O le a faapefea ona faasalavei mai Ieova e faasaoina ona tagata?
13 Na faamatala e Esekielu le mea o le a tupu. Ua faapea mai le valoaga e faatatau iā Koku: “O le a e sau mai i lou nofoaga, mai i vaega mamao o le itu i mātū, o oe ma le toʻatele o tagata faatasi ma oe, o loo tiʻetiʻe i latou uma i solofanua, o se faapotopotoga e toʻatele, o se ʻautau e toʻatele lava. O le mea moni, e te alu atu e faasagatau i loʻu nuu o Isaraelu e pei o ao e ufitia ai le laueleele.” (Eseki. 38:15, 16) O le ā le tali atu a Ieova i lenā osofaʻiga? Na ia fetalai: “O le a iloa ai loʻu ita tele i oʻu foliga. Ou te valaau atu i le pelu.” (Eseki. 38:18, 21; faitau le Sakaria 2:8.) O le a faasalavei mai Ieova e puipuia ona tagata, ma o le amataga lenā o le taua iā Amaketo.
14, 15. O le ā le isi mea o le a tupu pe a mavae le amataga o le osofaʻiga a Satani?
14 A o leʻi talanoaina le auala e puipuia ai e Ieova ona tagata i le taua iā Amaketo, seʻi o tatou iloiloina se isi mea o le a tupu. O lenei mea mataʻina, o le a tupu i le va o le amataga o le osofaʻiga mulimuli a Satani, ma le faasalavei mai o Ieova iā Amaketo. E pei ona taʻua i le palakalafa e 11, o lenei mea mataʻina o le aoaoina o le vaega totoe o le ʻaufaauuina.
15 Le aoaoina o le ʻaufaauuina. Na faamauina e Mataio ma Mareko fetalaiga a Iesu e faatatau i “ē ua filifilia” po o Kerisiano faauuina, o se vaega o mea mataʻina o le a tutupu a o leʻi gāpā Amaketo. (Tagaʻi i le palakalafa e 7.) Na valoia mai e Iesu se gaoioiga o le a ia faia i le avea ai o ia ma Tupu: “Ona ia aauina atu lea o agelu e latou te aoaoina mai o ē ua filifilia mai i matāmatagi e fā, e mai i le tuluʻiga o le lalolagi e oo atu i le tuluʻiga o le lagi.” (Mare. 13:27; Mata. 24:31) O le ā lenei aoaoina na fetalai ai Iesu? E leʻi fetalai o ia e faatatau i le faamaufaailoga faaiʻu o le ʻaufaauuina, lea e tupu a o toeitiiti amata le puapuaga tele. (Faaa. 7:1-3) Nai lo o lea, sa ia fetalai e faatatau i se mea o le a tupu a o faagasolo le puapuaga tele. E foliga mai pe a mavae le amataga o le osofaʻiga a Satani i tagata o le Atua, ona aoaoina loa lea i le lagi o le ʻaufaauuina o loo totoe i le lalolagi.
16. O le ā le sao o le ʻaufaauuina ua toe faatutūina i le taua o Amaketo?
16 O le ā le fesootaʻiga o le aoaoina o le ʻaufaauuina, ma le taua iā Amaketo lea e sosoo ai? O lenei mea e faailoa mai ai o le a iai le ʻaufaauuina uma i le lagi, a o leʻi amataina le taua a le Atua o Amaketo. I le lagi, o le a maua e le 144,000 o le a pule faatasi ma Keriso, le pule e latou te faaaogāina ai ma Iesu le “tootoo uʻamea,” o le faaumatiaga o fili uma o le Malo o le Atua. (Faaa. 2:26, 27) O le a mulimuli atu le ʻaufaauuina ua toetutū i le lagi ma agelu i le Tupu Toa o Keriso, a o ia faasagatau atu i le “ʻautau e toʻatele” o fili o le Atua, a o latou lalata atu e osofaʻia tagata o le Atua. (Eseki. 38:15) Pe a tupu lenā mea, ona amata loa lea o le taua o Amaketo.
Le Vaega Faaiʻu o le Puapuaga Tele
17. O le ā o le a tupu i “ʻoti” a o faagasolo Amaketo?
17 Faaooina mai o le faasalaga. O le taua o Amaketo o le vaega faaiʻu lea o le puapuaga tele. I lenā taimi, o le a iai se isi matafaioi faaopoopo a Iesu. E ese mai i le avea o ia ma Faamasino o “atunuu uma,” ae o le a avea foʻi o ia ma Faaoosala o atunuu, po o tagata ua faamasinoina o ni “ʻoti.” (Mata. 25:32, 33) O le a faaaogā e lo tatou Tupu le “pelu maʻai umī” e ʻtaia ai atunuu.’ O i latou uma e pei o ni ʻoti, e amata mai i “tupu” e oo i “pologa,” o le a ʻō atu i le faaumatiaga e faavavau.’
18. (a) O le ā le suiga o le a iai mo “mamoe”? (e) O le a faapefea ona faamāeʻa e Iesu lana manumalo aʻiaʻi?
18 Maʻeu se suiga o le a iai mo i latou o le a faamasinoina o ni “mamoe”! O le a lē faaumatiaina i latou e le ʻautau tele o “ʻoti” a Satani. Nai lo o lea, o le “motu o tagata e toʻatele” e foliga mai o ni “mamoe” ua leai se puipuiga, o le a faasaoina mai i lenei osofaʻiga a le fili, faapea “le puapuaga tele.” (Faaa. 7:9, 14) Pe a māeʻa ona faatoʻilaloina e Iesu fili faaletagata o le Malo o le Atua, ona ia lafoina lea o Satani ma ana temoni i le tō. O i inā o le a saisaitia ai i latou e pei ua feoti, ma lē mafai ai ona toe gaoioi mo le afe tausaga.
Le Auala e Sauniunia ai i Tatou
19, 20. E faapefea ona tatou faatatauina le lesona mai i le Isaia 26:20 ma le Isaia 30:21?
19 E faapefea ona sauniunia i tatou mo nei mea mataʻina o le a tutupu? I nai tausaga ua mavae na taʻua ai i le Watchtower le manatu lenei: “O le a faalagolago le faasaoina i le usiusitaʻi.” Aiseā e tāua ai lenā vala? E maua le tali i le lapataʻiga na avatu e Ieova i tagata Iutaia na faaaunuua i Papelonia. Na faailoa mai e Ieova o le a ia faaumatiaina Papelonia. Ae o le ā na tatau ona faia e tagata o le Atua e sauniunia ai i latou mo lenā mea o le a tupu? Na fetalai Ieova: “Loʻu nuu e, ia outou ō ma ulu atu i o outou potu i totonu ma tapuni o outou faitotoʻa. Ia outou lalafi mo se taimi puupuu seʻia mavae atu le toʻasā.” (Isa. 26:20) Seʻi mātau gaoioiga sa tatau ona latou faia o loo taʻua i le mau: “ō,” “ulu atu,” “tapuni,” “lalafi,” ma sa avatu e Ieova o se faatonuga. O tagata Iutaia sa usitaʻia le lapataʻiga na nonofo i o latou fale, ma taumamao ese mai fitafita sa faatoʻilaloina le aai. O lea, sa faalagolago le faasaoina o i latou i le usitaʻia o faatonuga a Ieova. *
20 O le ā le lesona e tatou te aʻoaʻoina mai ai? E pei o auauna a Ieova i aso anamua, e faalagolago foʻi le faasaoina o i tatou mai i mea o le a tutupu, i lo tatou usitaʻia o faatonuga a Ieova. (Isa. 30:21) O na faatonuga ua auala mai i faatulagaga i le faapotopotoga. O lea, e manaʻomia ai ona tatou usitaʻia taʻiala ua tatou mauaina. (1 Ioa. 5:3) Pe a tatou faia faapea i aso nei, o le a sili atu la ona tatou lotomalilie e usiusitaʻi i le lumanaʻi, ma maua ai le puipuiga mai i lo tatou Tamā o Ieova, ma lo tatou Tupu o Iesu. (Sefa. 2:3) O lenā puipuiga mai i le Atua, o le a mafai ai ona tatou vaaitino i le auala e aveesea atoatoa ai e le Malo o le Atua ona fili. Maʻeu se vaaiga e lē mafai ona faagaloina!
^ pala. 6 Atonu e mafai ona faapea atu o le faaumatiaga o “Papelonia le Aai Tele,” e faasino atu i le faaumatiaina o faalapotopotoga faalelotu, peitaʻi e lē fasiotia ai tagata lotu uma. O lea, o le toʻatele o tagata sa auai i lotu a Papelonia o le a sao mai i lenā faaumatiaga. Atonu o le a latou taumafai e faamamao ese mai i na lotu, e pei ona taʻua i le Sakaria 13:4-6.
^ pala. 19 Mo nisi faamatalaga, tagaʻi i Le Olomatamata o Me 15, 2009, itulau e 8, ma le tusi Isaiah’s Prophecy


c: text/html

text:
Mataupu 2
Ua lauga atu le Tupu o Peniamina i lona nuu—Ua toe faamatala mai e ia le tutusa, le saʼo, ma le faaleagaga o lana nofoaiga—Ua fautuaina e ia i latou ia auauna atu i lo latou Tupu Faalelagi—O i latou o e e fouvale faatautee i le Atua o le a mafatia i le mafatia e pei o le afi e lē matineia. E tusa o le 124 T.L.M.
1 Ma sa oo ina ua uma ona faia e Mosaea e pei ona poloaiina ai o ia e lona tamā, ma ia faia se folafolaga i le nuu atoa, sa oo ina faapotopoto faatasi e le nuu i latou lava i le laueleele atoa, ina ia mafai ona latou o aʼe i le malumalu e faalogo i upu o le a tautala mai ai le tupu o Peniamina ia te i latou.
2 Ma sa toatele lava le aofai, sa matua toatele lava sa latou lē faitauina i latou; ona ua latou matua uluola lava ma faasolo toatele i le laueleele.
3 Ma sa latou ave foi manu mai uluai amanu o a latou lafu, ina ia mafai ona latou osi atu o etaulaga ma itaulaga mu e otusa ma le tulafono a Mose.
4 Ma ina ia mafai ai foi ona latou avatu o le faafetai i le Alii lo latou Atua, o lē na ia aumaia i latou i fafo mai le laueleele o Ierusalema, ma o lē na laveaiina i latou i fafo mai lima o o latou fili, ma atofia tagata amiotonu e avea ma o latou eaoao, ma se tagata amiotonu foi e avea ma o latou tupu, o lē na faatuina le filemu i le ilaueleele o Saraʼemila, ma o lē na aoaoina i latou ia otausi i poloaiga a le Atua, ina ia mafai ona latou olioli ma faatumuina i le ualofa i le Atua ma tagata uma.
5 Ma sa oo ina ua latou o aʼe i le malumalu, sa latou faatutu o latou faleie faataamilo ai, o tagata taitoatasi e tusa ma lona aaiga, ua i ai lana avā, ma ona atalii, ma ona afafine, ma o latou atalii, ma o latou afafine, mai le ulumatua e oo ifo i lalo i le uii; o aiga taitasi ua nonofo eseese mai le tasi.
6 Ma sa latou faatutu o latou faleie faataamilo i le malumalu, sa taitoatasi le tagata ma faatu lona afaleie ma lona faitotoa faasaga i le malumalu, ina ia mafai ona latou nonofo i o latou faleie ma faalogologo atu i upu o le a saunoa mai ai le tupu o Peniamina ia te i latou.
7 Ona sa matua toatele lava le motu o tagata sa lē mafai e le tupu o Peniamina ona aoao atu ia te i latou uma i totonu o puipui o le malumalu, o lea na faia ai e ia ia faatuina se fatafatāmanu, ina ia mafai e ona tagata ona lagona mai upu o le a tautala atu ai o ia ia te i latou.
8 Ma sa oo ina amata ona tautala atu o ia i lona nuu mai le fatafatāmanu; ma sa lē mafai e i latou uma ona lagona mai ana upu ona o le toatele naua o le motu o tagata; o lea na faia ai e ia ia tusia upu na ia tautala atu ai ma auina atu i a i latou o e sa latou lē lagona mai lona leo, ina ia mafai foi ona latou maua o ana upu.
9 Ma o upu nei sa atautalaina e ia ma faia ia tusia, ua fai atu: Oʼu uso e, outou uma ua outou faapotopoto faatasi mai outou lava, outou na ua mafai ona outou lagona mai aʼu upu o le a ou tautala atu ai ia te outou i le asō; ona ou te lei poloai atu ia te outou ia outou o mai iinei ina ia outou efaatauvaaina upu o le a ou tautala atu ai, ae ia outou ifaalogo mai ia te aʼu, ma tatala mai o outou taliga ina ia mafai ona outou lagona mai, ma o outou oloto ina ia mafai ona outou malamalama, ma o outou umafaufau ina ia mafai ona tatalaina o fmealilo a le Atua i la outou vaai.
10 Ou te lei poloai atu ia te outou ia outou o mai iinei ina ia outou amatataʼu mai ia te aʼu, pe ina ia outou manatu ai ua sili atu aʼu lava ia i lo se tagata soifua.
11 Ae ua pei lava aʼu o outou, e oo i ai vaivaiga eseese uma o le tino ma le mafaufau; peitai ua filifilia aʼu e lenei nuu, ma faapaiaina e loʼu tamā, ma tuu mai e le aao o le Alii ia avea aʼu o se pule ma se tupu i luga o lenei nuu; ma sa tausia ma faasaoina e lona mana lē mafaatusalia, e auauna atu ia te outou ma le manatu atoa, mafaufau, ma le malosi atoa ua tuu mai e le Alii ia te aʼu.
12 Ou te fai atu ia te outou e pei ona sa tuu mai ia te aʼu ia faaaoga oʼu aso e auauna atu ai ia te outou, e oo mai lava i le taimi nei, ou te lei sailia lava se aauro po o se ario po o soo se ituaiga o oloa mai ia te outou;
13 Pe na ou tuuina foi ia tuu outou i falepuipui, pe ia outou faapologa le tasi i le isi, pe ia outou fasioti tagata, pe fai le vete, pe gaoi, pe mulilulua; pe sa ou tuu foi ia outou faia soo se ituaiga o amioleaga, ae sa ou aoao atu ia te outou ia outou tausi i poloaiga a le Alii, i mea uma ua poloaiina ai outou e ia—
14 Ma e oo ia te aʼu lava ia, sa ou agalue i oʼu lava lima ina ia mafai ona ou auauna atu ia te outou, ma ina ia lē faafafaina ia te outou lafoga, ma ina ia leai se mea e oo mai i o outou luga e faigata ona tauaveina—ma o nei mea uma ua ou tautala atu ai, o outou lava ua molimau i ai i le asō.
15 Peitai oʼu uso e, ou te lei faia nei mea ina ia ou mitamitavale ai, pe ou te taʼu atu ia mea ina ia ou tuuaʼia ai outou; ae ua ou taʼu atu nei mea ia te outou ina ia mafai ona outou iloa ai e mafai ona ou tali atu ma le amafaufau mamā i luma o le Atua i le aso nei.
16 Faauta, ou te fai atu ia te outou, ona ua ou fai atu ia te outou sa ou faaaoga oʼu aso e auauna atu ai ia te outou, ou te lē fia mitamitavale, ona sa nao loʼu auauna atu lava lea i le Atua.
17 Ma faauta, ua ou taʼu atu nei mea ia te outou ina ia mafai ona outou aaoaoina le poto; ina ia mafai ona outou aoaoina, pe a outou eauauna atu i o outou iuso-a-tagata, ua nao lo outou auauna atu lava lea i lo outou Atua.
18 Faauta, ua outou taʼua aʼu o lo outou tupu; ma afai o aʼu, o lē ua outou taʼua o lo outou tupu, ua galue e aauauna atu ia te outou, ona lē tatau ʼea lea ona outou galulue e auauna o le tasi i le isi?
19 Ma faauta foi, afai o aʼu, o lē ua outou taʼua o lo outou tupu, o lē na faaaoga ona aso e auauna atu ai ia te outou, ae sa nao lona auauna atu lava lea i le Atua, ua agavaa mo se faafetai mai ia te outou, E, ua matua tatau lava la ona outou afaafetai atu i lo outou Tupu faalelagi!
20 Ou te fai atu ia te outou, oʼu uso e, afai tou te avatu le faafetai ma le aviiga atoa ua i ai i o outou agaga atoa le mana e maua ai, i lena eAtua o lē na foafoaina outou, ma sa tausia ma faasaoina outou, ma faia ia outou olioli, ma tuu mai ia outou ola i le filemu ma le tasi—
21 Ou te fai atu ia te outou afai tou te auauna atu ia te ia o lē na foafoaina outou mai le amataga, ma o loo faasaoina outou mai lea aso i lea aso, i le tuuina mai ia te outou o le mānava, ina ia mafai ona outou ola ma gaoioi ma outou faia e tusa ai ma o outou lava aloto, ma lagolagoina foi outou mai lea minute i lea minute—ou te fai atu, afai tou te auauna atu ia te ia ma o outou agaga atoa, e avea pea outou o ni auauna elē aoga.
22 Ma faauta, ona pau o le mea ua ia manaomia mai ia te outou o le atausi lea o ana epoloaiga; ma ua folafola mai e ia ia te outou afai tou te tausi i ana poloaiga o le a outou manuia i le laueleele; ma e ilē ese lava o ia mai le mea ua ia fetalai mai ai; o lea, afai tou te otausi i ana poloaiga e faamanuia mai o ia ia te outou ma faatamaoaigaina outou.
23 Ma o lenei, o le mea muamua, na ia foafoaina outou, ma tuu mai ia te outou o outou ola, o se mea ua outou nonofo aitalafu ai ia te ia.
24 Ma lona lua, ua ia manaomia ia outou faia e pei ona ia poloaiina ai outou; o se mea a outou faia, e afaamanuia vave mai lava o ia ia te outou; ma o lea ua ia totogi ai outou. Ma outou nonofo aitalafu ai pea ia te ia, ma outou faapea lava, ma o le a outou faapea lava, e faavavau faavavau lava; o lea, o se a se mea tou te mitamita ai?
25 Ma o lenei ou te fesili atu, e mafai ea ona outou fai mai o se mea e uiga ia te outou lava? Ou te tali atu ia te outou, E leai. E lē mafai ona outou fai mai ua tusa outou ma le efuefu o le eleele; peitai na afoafoaina outou mai le eefuefu o le eleele; ae faauta, o le efuefu ua ā ia foi o lē na foafoaina outou.
26 Ma o aʼu, e oo lava ia te aʼu, o lē ua outou taʼua o lo outou tupu, ua lē sili atu aʼu ia te outou; ona o aʼu foi o le efuefu. Ma ua outou vaai mai ua ou toeaina, ma ua lata ona ou tuu atu lenei tino faaletino i lona tinā o le eleele.
27 O lea, e pei ona ou fai atu ia te outou sa ou auauna atu ia te outou, ma ou asavali ma le mafaufau mamā i luma o le Atua, ua faapea lava ona ou faia i le taimi nei ia outou faapotopoto faatasi mai outou lava, ina ia mafai ona maua aʼu i le lē ponā, ma ina ia lē oo mai o outou etoto i oʼu luga, pe a ou tu e faamasinoina aʼu e le Atua e uiga i mea na ia poloaiina ai aʼu e uiga ia te outou.
28 Ou te fai atu ia te outou sa ou faia ia outou faapotopoto mai faatasi ina ia mafai ona ou atafi oʼu ofu mai lo outou toto, i le vaitaimi lenei o le taimi ua lata ai ona ou alu ifo i lalo i loʼu tuugamau, ina ia mafai ona ou alu ifo i lalo i le filemu, ma ina ia mafai e loʼu eagaga ola pea ona auai i iaufaipese i lugā i le lagiina o viiga o se Atua amiotonu.
29 Ma e lē gata i lea, ou te fai atu ia te outou sa ou faia ia outou faapotopoto mai faatasi outou lava, ina ia mafai ona ou taʼu atu ia te outou ua lē mafai ona toe avea o aʼu mo o outou aoao, po o so outou tupu;
30 Ona e oo lava i lenei taimi, ua gatete tele lava lou tino atoa aʼo ou taumafai e tautala atu ia te outou; peitai ua lagolagoina aʼu e le Alii le Atua, ma ua ia tuu mai aʼu ou te tautala atu ia te outou, ma ua ia poloaia aʼu ia ou taʼu atu ia te outou i le asō, o loʼu atalii o Mosaea o se tupu ma se pule lea i luga o outou.
31 Ma o lenei, oʼu uso e, ou te manao ia outou faia e pei ona outou faia e oo mai i le taimi nei. E pei ona outou tausi i aʼu poloaiga, ma poloaiga foi a loʼu tamā, ma outou manuia ai, ma taofia ai outou mai le pauu atu i lima o o outou fili, e faapea lava ona outou manuia i le laueleele, pe afai tou tausi i poloaiga a loʼu atalii, po o poloaiga a le Atua o le a tuu atu e ia ia te outou, ma o le a leai se mana o o outou fili i o outou luga.
32 Peitai, loʼu nuu e, ia faaeteete nei tutupu aʼe ni afinauga i totonu o outou, ma outou filifili ai e usiusitai i le agaga leaga, lea sa tautala i ai loʼu tamā o Mosaea.
33 Aua faauta, e i ai se mala ua folafola i luga o ia o lē e filifili e usiusitai i lena agaga; ona afai e filifili o ia e usiusitai ia te ia, ma tumau ai ma oti i ana agasala, o ia lava lea e inu i le amalaia o lona lava agaga ona e maua e ia mo ona taui se faasalaga e efaavavau, ona sa soli e ia le tulafono a le Atua e lē tusa ai ma lona lava malamalama.
34 Ou te fai atu ia te outou, ua leai se tasi o i totonu ia te outou, vagana ai a outou fanau laiti e lei aoaoina e uiga i nei mea, ua ia lē iloa ua outou nonofo aitalafu e faavavau i lo outou Tama faalelagi, e tuu atu ia te ia mea uma ua outou maua ma outou i ai; ma ua aoaoina foi e uiga i talafaamaumau o loo i ai valoaga na fetalaia e perofeta paia, e oo mai lava i lalo i le taimi na tuua ai e lo tatou tamā, o Liae, Ierusalema.
35 O lenei foi, o mea uma na tautalagia e o tatou tamā e oo mai i le taimi nei. Ma faauta, foi, sa latou tautalagia mea sa poloaiina ai i latou e le Alii; o lea, ua tonu ma moni i latou.
36 Ma o lenei, ou te fai atu ia te outou, oʼu uso e, ona ua uma ona outou iloa ma aoao atu ia te outou nei mea uma, afai tou te solia ma ō lē tusa ai ma mea ua fetalaia, ma outou aveese outou lava mai le Agaga o le Alii, ina ia leai sona nofoaga i totonu ia te outou e taitai ai outou i ala o le poto ina ia mafai ona outou manuia ai, ma uluola, ma faasaoina—
37 Ou te fai atu ia te outou, o le tagata na te faia lenei mea, o ia lava lea e sau le afouvale aliali faasaga i le Atua; o lea ua filifili o ia e usiusitai i le agaga leaga, ma avea ma fili i le amiotonu uma; o lea, ua leai se afioaga o le Alii i totonu ia te ia, ona e lē afio o ia i emalumalu ua lē paia.
38 O lea afai e lē asalamo lena tagata, ae tumau ma oti o se fili i le Atua, o le a fagua e manaoga o le efaamasinotonu paia lona agaga ola pea i se lagona olaola o lona lava isala, lea o le a maʼeʼe ai o ia mai luma o le Alii, ma tumu ai lona fatafata i le lagona o ana sese, ma le tiga, ma le mafatia, lea ua pei o se afi lē matineia, o lona apeafi mumū e alu aʼe pea i luga e faavavau ma faavavau lava.
39 Ma o lenei ou te fai atu ia te outou, ua leai se aiā a le aalofa mutimutivale i lena tagata; o lea o lona malaia mulimuli o le tumau lea i le mafatia e lē gata.
40 E, outou e toeaina matutua uma, ma outou foi alii talavou, ma outou fanau laiti o e ua mafai ona malamalama i aʼu upu, ona ua ou tautala manino atu ia te outou ina ia mafai ona outou malamalama, ou te tatalo ia outou ala mai i le amanatuaina o le tulaga leaga tele o i latou o e e pauu atu i le solitulafono.
41 Ma e lē gata i lea, ou te manao ia outou manatunatu i le tulaga manuia ma le afiafia o i latou o e e tausi i poloaiga a le Atua. Aua faauta, e efaamanuiaina i latou i mea uma, i mea uma faaletino ma faaleagaga; ma afai latou te tutumau i le ifaamaoni e oo i le iuga, e talia i latou i le olagi, ina ia mafai ona latou mau faatasi ma le Atua i se tulaga o le fiafia e lē gata. E, ia manatua, ia manatua lava ua moni nei mea; ona ua fetalai mai ai le Alii le Atua.

robotstxt: allowed

filter: keep


text:
MATAUPU AUTŪ | O AI MOLIMAU A IEOVA?
O ā Talitonuga o Molimau a Ieova?
E talitonu Molimau a Ieova “o Tusitusiga Paia uma e mai i le agaga o le Atua, ma e aogā.” (2 Timoteo 3:16) E matou te faaaogā le Tusi Paia o se taʻiala aogā ina ia aʻoaʻo ai e faatatau i Lē na foafoaina mea, ma ola ai i ni olaga e aogā.
Ua taʻua i le Salamo 83:18: “Ina ia iloa ai e tagata o oe e ou le suafa o Ieova, e na o oe lava o Lē e Silisili Ese i le lalolagi uma.” O lea, e matou te tapuaʻi tau lava o Ieova le Atua, ma i le avea ai ma ana molimau, e matou te filigā e faailoa atu lona suafa.—Isaia 43:10-12.
I le avea ai ma Kerisiano, e matou te talitonu o Iesu “o le Alo o le Atua,” * na afio mai i le lalolagi ma avea ma Mesia. (Ioane 1:34, 41; 4:25, 26) Ina ua maliu, sa toetū o ia ma alu aʻe i le lagi. (1 Korinito 15:3, 4) Mulimuli ane, na avea o ia ma Tupu o le Malo o le Atua. (Faaaliga 11:15) O lenā Malo o se pulega moni lava o le a toe faafoʻisia le lalolagi e avea ma Parataiso. (Tanielu 2:44) Ua faapea mai le Salamo 37:11, 29: “O ē e agamalu, e fai mo i latou le lalolagi, e matuā faafiafiaina foʻi i latou ona o le tele o le filemu.”
ʻPe a faitau Molimau a Ieova i le Tusi Paia, e latou te talitonu o loo talanoa mai le Atua iā i latou. Pe a aliaʻe mai ni faafitauli i o latou olaga, e latou te faitau ma saʻili i le Afioga a le Atua mo se vaifofō. E latou te ioe o loo ola le Afioga a le Atua.’—Faifeʻau Katoliko o Benjamin Cherayath, nusipepa i Siamani o le Münsterländische Volkszeitung
E talitonu Molimau a Ieova e mafai foʻi e tagata i aso nei ona maua aogā mai i mataupu silisili o le Tusi Paia. O lea e matou te matuā mulimuli ai i na mataupu silisili. (Isaia 48:17, 18) O se faaaʻoaʻoga, talu ai ua lapataʻi mai le Tusi Paia ia ʻalofia masaniga e faaleagaina ai o tatou mafaufau ma tino, o lea e matou te lē ulaula tapaa ai pe faaaogā sesē fualaau ma vailaau faasāina. (2 Korinito 7:1) E matou te ʻalofia foʻi faiga o loo faasā mai i le Tusi Paia, e pei o le onā, feusuaʻiga e lē mamā ma le gaoi.—1 Korinito 6:9-11.
^ pala. 5 O loo faasino atu foʻi le Tusi Paia iā Iesu “o le Atalii e toʻatasi o le Atua,” auā o ia o le uluaʻi foafoaga ma na faia toʻatasi e Ieova.—Ioane 3:18; Kolose 1:13-15.
Faitau Atili
Pe e Talitonu Molimau a Ieova o i Latou le Tapuaʻiga Moni?
Pe na fetalai Iesu e tele ala e tau i le faaolataga?


text:
E te Silafia?
O le ā le auala na feaveaʻi ai afi i aso anamua?
INA ua sauni Aperaamo e ofo atu se taulaga i se mea mamao, ua taʻua i le Kenese 22:6: “Ua tago Aperaamo i fafie e fai ai le taulaga mū ma faaee atu iā Isaako lona atalii, ae ua ia uu i ona lima le afi ma le naifi, ona la ō faatasi ai lea.”
E lē o taʻua i le Tusi Paia le auala na amata ai afi i aso anamua. Ae e tusa ai o le tala i le Kenese 22:6, e manatu se faitofā o le Tusi Paia, e foliga mai “sa faigatā ona ola pea le afi a o faagasolo le malaga umi” a Aperaamo ma Isaako. O lea, atonu o loo faasino atu lenei mau i mea sa manaʻomia ina ia amata ai se afi.
Peitaʻi, ua faapea mai nisi e leʻi faigofie ona amata se afi i aso anamua. Nai lo o le taumafai o tagata e amata se afi, sa faigofie atu le aumai o se motumotu ola mai i se tuaoi ina ia faamumū ai se afi. O le pogai lea e manatu ai nisi ʻaufaitofā, atonu sa alu Aperaamo ma ave se mea e pei o se fagu omea e iai lona ʻau, sa tuu ai i totonu ni malala ola po o ni motumotu ola mai i se afi na mumū i le pō ua tuanaʻi. (Isa. 30:14) O le auala lenā sa feaveaʻi ai malala ola e faaaogā faatasi ma ni fafie ninii, ina ia toe faamumū ai se afi a o alu se faigāmalaga.


text:
MATAUPU 19
Aʻoaʻoina o se Fafine Samaria
UA AʻOAʻO ATU IESU I SE FAFINE SAMARIA MA ISI TAGATA
O LE TAPUAʻIGA E FINAGALO MALIE I AI LE ATUA
Ua malaga ese nei Iesu ma ona soo mai i Iutaia ae agaʻi atu i Kalilaia, ma ua latou uia le itumalo o Samaria. Ua latou lagona le vaivai i lea taimi o le aoauli. O lea, ua latou mālōlō ai i se vaieli e latalata i le aai o Sukara, lea atonu na eliina e Iakopo pe atonu foʻi na ia totogiina nisi e eliina. E oo mai lava i aso nei, o loo iai lenā vaieli e latalata i le aai e taʻua o Nablus.
A o mālōlō Iesu i le vaieli, ua ō atu ona soo i le aai o Sukara e faatau mai ai ni meaʻai. I lenā taimi, ua alu ane se fafine Samaria e asu vai. Ua fetalai atu Iesu iā te ia: “Aumai sina vai seʻi oʻu inu ai.”—Ioane 4:7.
E masani lava e leai ni fesootaʻiga a tagata Iutaia ma tagata Samaria, ona o le mauaa o uiga faailoga tagata. Ua faateʻia le fafine Samaria ma fesili atu: “Aiseā ua e talosaga mai ai mo se vai seʻi e inu ai, o oe o le tagata Iutaia, ae o aʻu o le fafine Samaria?” Ua tali mai Iesu: “Ana e iloa le meaalofa foaʻifua a le Atua ma lē ua fai atu iā te oe, ʻAumai sina vai seʻi oʻu inu ai,’ semanū ua e ōle mai iā te ia, ona ia avatu ai lea iā te oe o le vai o le ola.” Ua faapea atu le fafine: “Lau susuga e, e leai sau pakete e asu aʻe ai le vai, auā e loloto le vaieli. O fea la e te maua mai ai lenei vai o le ola? E sili ea oe i lo matou augātamā o Iakopo, o lē na tuu maia le vaieli iā i matou, ma na feinu ai o ia, ma ona atalii, atoa ma lafupovi?”—Ioane 4:9-12.
Ua tali mai Iesu: “O i latou uma e feinu i lenei vai, e toe fia feinu foʻi. A o lē e inu i le vai ou te foaʻiina atu, e lē toe fia inu lava o ia, a o le vai lea ou te avatua mo ia, e avea o se vaipuna i totonu iā te ia e puna mai ai le ola e faavavau.” (Ioane 4:13, 14) E ui i le vaivai o Iesu, ae ua lotomalie o ia e faailoa atu i le fafine Samaria upu moni e maua ai le ola.
Ua fai atu le fafine Samaria: “Lau susuga e, aumai ia iā te aʻu lenā vai, ina ia ou lē toe fia inu ai pe toe sau ai foʻi i inei e asu vai.” Peitaʻi, ua suia e Iesu le mataupu ma ua faapea atu i le fafine: “Ia e alu ma valaau i lau tane ona e toe foʻi mai ai lea i inei.” Ua tali mai le fafine: “E leai saʻu tane.” Ua faateʻia o ia ina ua faapea atu Iesu: “Ua saʻo lau tali, ʻE leai saʻu tane.’ Auā e toʻalima au tane sa iai, ma o le tamāloa o loo lua nonofo nei, e lē o sau tane.”—Ioane 4:15-18.
Ua iloa e le fafine le uiga o le fetalaiga a Iesu, ma ua ia faapea atu ma le maofa tele: “Lau susuga e, ua ou iloa o oe o se perofeta.” Ua faailoa e le fafine lona naunau i mea faaleagaga, e ala i le faapea atu: “Na tapuaʻi o matou tamā [tagata Samaria] i lenei mauga [mauga o Keresema lea e latalata ane]; a ua outou [tagata Iutaia] faapea mai, o Ierusalema e tatau ona tapuaʻi ai tagata.”—Ioane 4:19, 20.
Peitaʻi ua faailoa atu e Iesu, e lē tāua le nofoaga e tapuaʻi ai e ala i le faapea atu: “E oo mai le aso e tou te lē toe tapuaʻi ai i le Tamā i lenei mauga, po o i Ierusalema.” Ua ia toe fetalai atili: “E oo mai le aso ma ua oo foʻi nei i ai, o ē o loo i le tapuaʻiga moni, latou te tapuaʻi i le Tamā i le agaga ma le upu moni, auā o loo saʻilia e le Tamā tagata faapena e tapuaʻi atu iā te ia.”—Ioane 4:21, 23, 24.
E tāua i le Tamā le auala o loo tapuaʻi atu ai tagata tapuaʻi moni, ae e lē o le nofoaga e tapuaʻi ai. Ua maofa le fafine, ma ua ia faapea atu: “Ou te iloa o le a maliu mai le Mesia, o lē ua taʻua o le Keriso. Pe a taunuu mai o ia, e na te folafola mai iā i matou mea uma.”—Ioane 4:25.
Ona faailoa atu lea e Iesu o se upu moni tāua: “O aʻu lenei o ia, lea o loo tautala atu iā te oe.” (Ioane 4:26) Seʻi mafaufau i lenā mea. O lea ua alu atu se fafine i le aoauli e asu vai, ae o lea ua talileleia o ia e Iesu. Ua taʻutino atu e Iesu i le fafine o ia o le Mesia, o se upu moni e na te leʻi faailoaina atu lava i isi.
UA TALITONU LE TOʻATELE O TAGATA SAMARIA
Ua toe foʻi ane soo o Iesu mai Sukara ma meaʻai, ma ua latou maua atu o ia i le vaieli o Iakopo, o loo talanoa ma le fafine Samaria. Ua taunuu atu le ʻausoo, ona tuu lea e le fafine o lana faguvai ae alu atu i le aai.
Ua taunuu le fafine i Sukara, ma ua ia taʻu atu i tagata mea na faamatala atu e Iesu iā te ia. Ua ia faapea atu ma le mautinoa iā i latou: “Ō mai ia, seʻi vāai i le tagata ua ia taʻu maia iā te aʻu o mea uma na ou faia.” Ua ia faaosofia lo latou naunau i le fesili atu e faapea: “Pe e lē o le Keriso ea o ia?” (Ioane 4:29) O se fesili tāua tele lenei talu mai aso o Mose. (Teuteronome 18:18) O lenei fesili ua uunaʻia ai tagata o le aai e ō atu e vāai iā Iesu.
O le taimi lea, o loo faatauanau atu le ʻausoo iā Iesu e taumafa i le meaʻai ua avatu. Ae ua ia tali mai: “O loo iā te aʻu meaʻai tou te lē iloa.” Ua talatalanoa le ʻausoo e faapea: “Pe e iai ea se tasi na avatua iā te ia ni meaʻai?” Ona faamatala atu lea ma le agalelei e Iesu o le uiga o ana upu ina ia malamalama i ai ona soo uma: “O laʻu meaʻai, o le faia lea o le finagalo o lē na auina mai aʻu, ma faaiʻu lana galuega.”—Ioane 4:32-34.
E lē o uiga atu le fetalaiga a Iesu i le galuega o le seleseleina o saito, lea ua toe fā masina ona faia lea. Peitaʻi o loo ia faasino atu i le seleselega faaleagaga, e pei ona ia faamaonia i ana upu nei: “Inā tetepa aʻe ia outou ma vāai atu i le faatoʻaga, ua matua mo le seleselega. Ua maua e le tagata selesele lona totogi, ma aoaoina fua mo le ola e faavavau, ina ia olioli faatasi ai o lē e lūlū ma lē e selesele.”—Ioane 4:35, 36.
Ua silafia e Iesu le aafiaga i tagata, ona o le la talanoaga ma le fafine Samaria. O le toʻatele o tagata Sukara ua faatuatua iā Iesu, auā ua faapea atu le fafine Samaria: “Ua ia taʻu mai iā te aʻu o mea uma lava na ou faia.” (Ioane 4:39) O lea, ua latou ō mai ai mai i Sukara e ō i le vaieli, ma talosaga atu iā Iesu ina ia latou nonofo ma faamatala atu nisi mea iā i latou. Ua ia talia la latou talosaga ma nofo ai i Samaria mo aso e lua.
A o faalogologo atu tagata Samaria iā Iesu, ua talitonu le toʻatele o nisi tagata iā te ia. Ua latou faapea atu i le fafine: “Ua matou lē toe talitonu ona o au upu; auā ua matou faalogo ma matou iloa, o lenei tagata o ia moni lava o le faaola o le lalolagi.” (Ioane 4:42) Ua avea le fafine Samaria o se faaaʻoaʻoga lelei, i le auala e tatou te avatu ai se molimau e faatatau i le Keriso, lea e faaosofia ai le naunau o le ʻaufaalogologo ina ia aʻoaʻoina le tele o mea.
Manatua foʻi ua toe fā masina oo i le taimi o le seleselega. Atonu e faasino atu lea i le seleseleina o karite, lea e masani ona faia i lenei vaipanoa i se vaitaimi o Mati po o Aperila. E foliga mai la o le vaitaimi lea o Novema po o Tesema. O lona uiga, ina ua mavae le Paseka i le 30 T.A., e pe ā ma le valu masina na faia ai e Iesu ma ona soo le galuega o le aʻoaʻo atu ma le papatisoina o tagata i Iutaia. Ua latou agaʻi atu nei i le itu i mātū i lo latou itumalo o Kalilaia. O le ā o le a tupu iā i latou i inā?
Faitau Atili
E Faapefea Ona E Iloa le Tapuaʻiga Moni?
Pe e na o le tasi le tapuaʻiga moni? Iloilo faailoga e lima e iloa ai le tapuaʻiga moni.


text:
MATAUPU AUTŪ | O VAAIGA E FAATATAU I LE NOFOAGA AGAGA
Fesili e Faatatau iā i Latou i le Nofoaga Agaga
Pe na iai se taimi na e tomānatu ai e faatatau i le nofoaga agaga ma i latou o loo nonofo ai? Pe afai o lea, e lē na o oe la o loo tuufesili i lea mataupu. Mo le faitau afe o tausaga, ua tuufesili ai tagata e faatatau i lea mea. E talitonu nisi o le nofoaga agaga o loo nonofo ai tuaʻā e tatau ona faamamaluina. A o nisi e manatu i le nofoaga agaga o se nofoaga e maua ai le filemu moni lea e taʻua o le lagi, e nonofo ai agelu ma tagata lelei ua maliliu. Ae e talitonu pea nisi o se nofoaga lea mo le faitau miliona o atua.
E finau mai le toʻatele e lē mafai ona tatou iloa se mea e faatatau i le nofoaga agaga, talu ai e leai se tasi na vaaitino i ai ma faamatalaina mai lea nofoaga. Peitaʻi, e sesē lenā manatu. Sa soifua Iesu i le lagi i le nofoaga agaga, a o leʻi afio mai i le lalolagi. Na ia faailoa atu ma le manino i taʻitaʻi lotu i le uluaʻi senituri: “Na ou sau mai i le lagi e fai le finagalo o lē na auina mai aʻu, ae e lē o loʻu loto.” Sa faamatala mai foʻi e Iesu mea na ia vaaitino i ai, ina ua ia faapea atu i ona aposetolo: “E tele mea e nonofo ai i le maota o loʻu Tamā.”
O le Tamā o Iesu o le Atua, ma o lona suafa o Ieova, ma o le “maota” o Ieova o loo i le lagi. (Salamo 83:18) O lea, e leai se tasi e lelei lona faamatalaina o le nofoaga agaga nai lo o Ieova le Atua, ma Iesu Keriso. Na la faailoa mai le tele o faamatalaga e faatatau i le nofoaga agaga, e ala i ni vaaiga mataʻina na faaali mai i ē faamaoni.
O loo talanoaina i le mataupu o loo sosoo mai vaega o le Tusi Paia o loo faamatalaina ai ni vaaiga na vaaia e nisi o tane. A o e iloiloina nei vaaiga, ia manatua o le nofoaga agaga e lē o se nofoaga faitino, e iai mea e mafai ona paʻi pe vaai i ai. O lea, nai lo o le faamatalaina mai e le Atua o le nofoaga agaga i se auala e malamalama ai na o foafoaga agaga, ae ua Ia faaaogā se auala e faigofie ona tatou malamalama ai i le nofoaga agaga. O le a fesoasoani nei vaaiga iā te oe e malamalama ai i ē o loo nonofo i le “tele” o nofoaga i le lagi.


text:
LE OLOMATAMATA (LOMIGA MO SU‘ESU‘EGA) MATI 2017
O lenei lomiga e aofia ai su‘esu‘ega e amata mai iā Me 1-28, 2017.
Ua Ou Maua Aogā Mai i le Savavali ma Ē e Atamamai
A o faagasolo le tele o tausaga o le auaunaga faataimi atoa a William Samuelson, na ia maua ni tofiga mananaia ma faigatā.
Ia Faamamaluina Ē ua Tatau i ai le Mamalu
O ai ua talafeagai ona faamamaluina, ma aiseā? O ā aogā o lou faamamaluina o i latou?
Ia Faaalia le Faatuatua
—Ia Filifili ma le Atamai!
O nisi o filifiliga e te faia e ono iai ni āuga tumau i lou olaga. O le ā e fesoasoani iā te oe ina ia faia ai ni filifiliga atamai?
Ia Auauna iā Ieova ma le Lotoatoa!
Na faia uma e Asa, Iosefatu, Esekia, ma Iosia, o tupu e to‘afā o Iuta, ni mea sesē. Peita‘i na silasila le Atua iā i latou o ni ē na auauna atu ma le lotoatoa iā te ia. Aiseā?
Po o le a Ua‘i Atu Lou Loto i Mea ua Tusia?
E mafai ona e a‘oa‘oina ni lesona mai i mea sesē na faia e isi, e aofia ai mea sesē o loo faamauina i le Tusi Paia.
Ia Avea Oe ma Uō
—Pe a Lamatia se Faigāuō
E iai taimi atonu ua matuā mana‘omia ai ona toe faasa‘o ala o sau uō. E faapefea ona e fesoasoani iā te ia?
Se Igoa o le Tusi Paia na Tusia i se Fagu i Aso Anamua
Na faaosofia le naunau o tagata su‘esu‘e ina ua maua i le eleele i le 2012, ni nutigāfagu o se fagu ‘ele ua 3,000 tausaga le umi. O le ā se mea e mata‘ina ai nei nutigāfagu?


text:
Toe filifilia Fetu Fetui Jr avea ma Sui Fofoga Fetalai o le Maota o Sui
O le pasia ai e le Maota o Sui o le lisi o Komiti Tumau a le maota mo le fa’atinoina o a latou galuega mo le nofoaiga fou lenei ua tatalaina e 35, ua tula’i mai ai le toe filifilia o le afioga i le ali’i Faipule mai le itumalo o Manu’a #1 ia Fetu Fetui Jr, e avea ma Sui Fofoga Fetalai o le Maota o Sui, o ia fo’i lea o le Ta’ita’i o le Komiti o Tulafono a le maota, ae sui ta’ita’i ai le afioga i le ali’i faipule ia Vaetasi Tu’umolimoli Saena Moliga.
A o le i pasia e le maota o sui i le taeao ananafi le lisi o ana komiti ta’itasi, na taua e le afioga i le Fofoga Fetalai ia Savali Talavou Ale i lana saunoaga, le leai o se suiga tele ua faia i Komiti eseese sa galulue mai ai le maota i le nofoaiga ua mavae atu, ma tofiga ua faia mo Komiti fou e pei ona pasiaina nei.
“Pau suiga laiti ua faia, o le tu’u fa’atasia lea o le Komiti o Mataupu Tau Fa’amasinoga fa’apea ai ma le Komiti o Mataupu tau Tulafono, ina ia fa’a faigofie ai ona fa’atinoina galuega a lea Komiti i mataupu e fesoota’i ma mataupu tau tulafono”, o le saunoaga lea a Savali.
O le Komiti o Mataupu Tau Fa’amasinoga a le maota o sui, sa Ta’ita’i Komiti ai le afioga i le ali’i Faipule ia Toeaina Faufano Autele, ae o le Komiti o Mataupu tau Fa’amasinoga sa Ta’ita’i Komiti ai le afiogai le Tama’ita’i Faipule ia Vui Florence Saulo, ae talu ai o lea ua tu’u fa’atasi Komiti ia e lua, ma ua tu’u atu i lalo o le ta’ita’iga a le afioga a Toeaina, ua tofia ai loa Vui e avea ma Ta’ita’i o le Komiti o Galuega Lautele a le malo.
Mai Komiti Tumau e 19 a le maota o sui ua mae’a ona pasia i le taeao ananafi, e na o le to’atasi lava le faipule e le o i ai se komiti o avea ai o ia ma ta’ita’i, e na o le afioga i le faipule ia Gafatasi Afalava, o se tasi o sui fou mo le nofoaiga lona 35 lenei a le Fono Faitulafono, e ui o ia o se tasi o sui sa tautua muamua i le nofoa o le itumalo i ni isi o nofoaiga ua mavae atu.
E 7 komiti eseese o loo avea ai Gafatasi ma totino, e aofia ai ma komiti e 2 lea o loo avea ai o ia ma sui ta’ita’i komiti, le Komiti o Mataupu Tau Fa’amasinoga/Tulafono, fa’apea ai ma le Komiti o Galuega Lautele a le malo.
O sui faipule fou e to’a 6 mo le nofoaiga lenei a le Fono Faitulafono, o lo o tofia uma i latou e avea ma Ta’ita’i o ni isi o Komiti Tumau a le maota.
O le afioga ia Vailiuama Steve Leasiolagi, ua tofia o ia e avea ma Ta’ita’i o le Komiti o le Paketi, le komiti sa avea ai fo’i o ia ma ta’ita’i i le ulua’i taimi na ia nofoia ai le nofoa a le afioaga i Fagatogo i tausaga ua mavae, ae o le afioga i le ali’i faipule ia Timusa Tini Lam Yuen sa avea ma ta’ita’i o lea komiti, ua tofia o ia e avea ma ta’ita’i o le Komiti o le Pulega o le Eletise ma le Suavai a Amerika Samoa (ASPA).
O le afioga i le ali’i faipule ia Kitara Vaiau, ua filifilia nei o ia e avea ma Ta’ita’i o le Komiti o le Pulega o Uafu ma Malaeva’alele, o le afioga i le ali’i faipule ia Samuelu Ioka A. Meleisea lea ua avea ma Ta’ita’i o le Komiti o Fefa’atauaiga ma Alamanuia, o le afioga i le ali’i faipule ia Sataua Dr. Mataese Samuelu lea ua filifilia e avea ma Ta’ita’i o le Komiti o le Malo Fa’alotoifale/TAOA ma le Ofisa o Palota, ma le afioga ia Fagaotaua Dorian T. Salavea lea ua avea ma Ta’ita’i o le Komiti o Tautua ma Auaunaga Lautele fa’apea ai Tupulaga Talavou.
Mo sui tuai a le maota o sui, ua toe filifilia le afioga a Lavea Legae’e Mauga e avea ma Ta’ita’i o le Komiti o le Sailiga o le Tamaoaiga o le malo, o le afioga ia Faimealelei Anthony Fu’e Allen lea ua toe filifilia e avea ma ta’ita’i o le Komiti o le Fa’agaoioina o le malo, o le afioga a Vaetasi Tuumolimoli Saena Moliga lea ua toe filifilia e avea ma Taitai o le Komiti o Aoga, o le afioga a Manumaua Wayne Wilson lea ua toe filifilia e avea ma Ta’ita’i o le Komiti o le Puipuiga o le Saogalemu Lautele, o le afioga a Vesi Talalelei Fautanu Jr lea ua toe filifilia e avea ma Ta’ita’i o le Komiti o le Soifua Maloloina, o le afioga a Puleleiite Tufele Li’amatua Jr lea ua toe filifilia e avea ma Ta’ita’i o le Komiti o Feso’otaiga, o le afioga a Vailoata E. Amituana’i lea ua toe filifilia e avea ma Ta’ita’i o le Komiti o le Litaea, ma le afioga a Su’a Alex Eli Jennings lea ua toe filifilia e avea ma Fa’atonusili o le Komiti o Fa’atoaga a le malo.
O le afioga i le ali’i faipule ia Veevalu Meauta Mageo lea ua filifilia e avea ma Ta’ita’i o le Komiti o le Puipuiga o le Saogalemu Lotoifale, ma le afioga a Matagi David Sialega Mauga ua filifilia e avea ma Ta’ita’i o le Komiti o Paka ma Malaetaalo a le malo.


text:
O Gaoioiga mo le Aoaoina Faatasi
O le a fesoasoani ia gaoioiga nei i le autalavou:
- Saili ia tusitusiga paia ma upu a perofeta ma mafaufau i o latou uiga.
- Tagai i faataitaiga o le aoaoga faavae o loo outou talanoaina.
- Faasoa atu i isi ni o latou manatu ma lagona e uiga i le aoaoga faavae.
E mafai e le autalavou ona auai taitoatasi i nei gaoioiga, i vaega toalaiti, pe o se vasega po o le korama. Ia manatua o le a e maua ni manatu sili ona lelei pe a e mafaufau i manaoga o le autalavou o loo e aoaoina.
Suesue i tusitusiga paia ma upu a perofeta ma mafaufau i o latou uiga.
Tagai mo ni tali o fesili
Fai i le autalavou e saili ni tali o au fesili po o ni a latou fesili o i ai e uiga i le aoaoga faavae ma talanoa i mea na latou maua.
Tagai mo ni upu ma fuaitau
Valaaulia le autalavou e saili ni upu, fuaitau, ma ni faataitaiga o le a mafai ona fesoasoani ia i latou ina ia malamalama i le aoaoga faavae.
Fai se aotelega i ni nai upu
Fai i le autalavou e fai se aotelega o se mau po o se savali mai se perofeta i ni nai upu.
Fai se lisi
Fai i le autalavou e fai se lisi o ni manatu autu sa latou aoaoina e uiga i le aoaoga faavae mai tusitusiga paia po o upu a perofeta. Valaaulia i latou e faasoa mai ni mea na latou maua.
Faafetauiina o fuaiupu
Tuu atu i le autalavou ni mau faasino ma ni faamatalaga pupuu o loo aotele mai ai mea na aoao mai e fuaitau o mau taitasi. Fai atu i ai e faitau mai ia mau ma faafetaui ia mau taitasi i lona faamatalaga aotele.
Faafetaui i se ata
Fai i le autalavou e faafetaui ia ata i fuaitau o mau. Valaaulia i latou e faasoa mai ni o latou malamalamaaga na maua mai fuaitau faapea ma ata.
Faatumu ia avanoa
Tusi se faamatalaga e i ai ni upu o loo misi i luga o le laupapa. Fai i le autalavou e vaavaai mo ni upu po o ni fuaitau mai mau paia lea e mafai ona faamaea ai le faamatalaga.
Faatusatusa ia faataitaiga
Fai i le autalavou e faitau ni tala po o ni fuaitau se lua po o le sili atu foi mai tusitusiga paia ma faatusatusa i mea sa latou aoaoina e uiga i le aoaoga faavae.
Tusi se ata
Fai i le autalavou e tusi se ata o mea sa latou faitauina i tusitusiga paia faapea ma upu a perofeta.
Saili se mau
Fai i le autalavou e saili se mau e uiga i le aoaoga faavae ma faasoa mai lona uiga.
Fesootaia o mau e faatatau i ai
Fesoasoani i le autalavou e fai se lisi o mau o loo faatatau i le aoaoga faavae, faitau i ai, ma tusi ni faamatalaga e faasino i ai i avanoa i autafa o a latou mau.
Saili ma usu ni pese
Fai i le autalavou e saili ni pese e uiga i le aoaoga faavae ma usuina faatasi.
Tagai i faataitaiga o le aoaoga faavae o loo e aoao atua
Fai se faatalanoaga o isi
Fai atu i le autalavou e fai se faatalanoaga o nisi e uiga i o latou aafiaga ma le aoaoga faavae.
Tagai i faataitaiga i totonu o tusitusiga paia
Fai i le autalavou e faitau pe faalogo foi e uiga i tagata o loo i tusitusiga paia o e na ola ai i le aoaoga faavae.
Tagai i faataitaiga o nisi o le Au Paia o Aso e Gata Ai
Fai atu i le autalavou e faitau pe faalogo foi i nisi o Au Paia o Aso e Gata Ai o e na ola ai i le aoaoga faavae.
Faasoa mai ni faataitaiga
Faasoa atu ni au lava faataitaiga o tagata o e na ola i le aoaoga faavae, ma fai atu i le autalavou e faasoa mai ni a latou foi faataitaiga.
Talanoaina o se tala
Fai i le autalavou e faamatala mai le auala na faataitaia ai e se tala (mai tusitusiga paia po o upu a perofeta) le aoaoga faavae.
Vaai faalemafaufau
Fai i le autalavou e vaai faalemafaufau i se tagata o loo ola i le aoaoga faavae.
Tala-faatino
Fai i le autalavou e faatino se faataitaiga pe mafaufau i se mea na tupu o loo faailoa mai ai le aoaoga faavae.
Matamata i se ata
Fai i le autalavou e matamata i se ata na gaosia e le Ekalesia (e pei o se DVD po o se kilipi mai se ata vitio mai le LDS.org).
Faalogo i se felafolafoaiga
Valaaulia ni malo faaaloalogia ua faamaonia mai e tali ni fesili pe talanoaina faatasi ma le autalavou se autu.
Faalogo i se failauga na valaaulia
Valaaulia se failauga ua faamaonia e talanoaina le aoaoga faavae.
Faasoa atu i isi ni o latou manatu ma lagona e uiga i le aoaoga faavae.
Saunia se lauga
Fai atu i le autalavou e sauni e tuuina atu se lauga e uiga i le aoaoga faavae.
Aoao atu le lesona
Valaaulia se tagata o le vasega e aoao atu se vaega o le lesona.
Faiaoga i se isi vasega
Fai i le autalavou e saunia se lesona puupuu e uiga i le aoaoga faavae ma aoao atu i se isi vasega (pe a faamaonia ai e le epikopo).
Aoao atu se tasi
Fesoasoani i le autalavou e mafaufau i ni auala e mafai ai ona latou aoao atu le aoaoga faavae i se isi tagata.
Molimau atu i le aoaoga faavae
Valaaulia ni tagata o le vasega e faasoa mai ni a latou molimau e uiga i le aoaoga faavae.
Tusi e uiga i le aoaoga faavae
Fai i tagata o le vasega e tusi ni mea sa latou aoaoina po o ni o latou manatu ma lagona e uiga i le aoaoga faavae.
Faamatala mai po o le a le uiga
Fesili i le autalavou po o le a le uiga o le aoaoga faavae ia i latou.
Talanoa i ni fesili
Valaaulia le autalavou e talanoaina ni fesili e faatatau i le uiga ma le taua o le aoaoga faavae.
Fai ni fesili
Fai atu i le autalavou e mafaufau i le aoaoga faavae ma fai ni fesili e uiga i ai. Tali faatasi.
Faamatala mai se ata po o se mea faitino
Valaaulia le autalavou e faamatala mai le auala na faapupula mai ai e le ata po o se mea faitino le aoaoga faavae.
Tusi se ata
Fai i le autalavou e tusi se ata po o se kata pe fai se pepa e faalauiloa ai le aoaoga faavae.
Faasoa mai se aafiaga o le Alualu i Luma o le Tagata Lava Ia po o le Tiute i le Atua
Valaaulia le autalavou e faasoa mai pe aoao mai se mea sa latou faia i le Tiute i le Atua ma le Alualu i Luma o le Tagata Lava Ia e faatatau i le aoaoga faavae.


text:
Tala 22: Ua Tuu Iosefa i le Falepuipui
O IOSEFA sa na o le 17 tausaga ina ua ave o ia i Aikupito. O i ina na faatau atu ai o ia iā Potifara. E galue Potifara mo le tupu o Aikupito, e ta‘ua o Farao.
Sa galue malosi Iosefa mo lona matai o Potifara. Ma ina ua matua Iosefa, sa tuu atu i ai e Potifara le vaaiga atoa o lona aiga. Ae, aiseā ua i ai nei Iosefa i le falepuipui? Talu ai ona o le avā a Potifara.
Sa tupu a‘e Iosefa ma avea ma tama aulelei, ma sa mana‘o le avā a Potifara la te momoe. Peita‘i na iloa e Iosefa e leaga lenei mea, ma e lē mafai ona ia faia. Sa ita tele le avā a Potifara ma pepelo ai i lana tane ina ua fo‘i mai ma faapea atu: ‘O le tamāloa leaga lenā o Iosefa sa taumafai o ia ma te momoe!’ Sa talitonu Potifara i lana avā, ma ua ita tele o ia iā Iosefa. Ma ave ai loa Iosefa e tuu i le falepuipui.
Sa tofia e le pule o le falepuipui Iosefa e vaaia isi pagota uma ona o ia o se tagata lelei. Mulimuli ane ona ita ai lea o Farao i lana tautū uaina ma lana fai mea‘ai, ma tuu atu i le falepuipui. I le tasi pō sa fai ai ni a la miti faapitoa, ae sa la lē iloa le uiga. I le aso na sosoo ai sa faapea atu ai Iosefa: ‘Ta‘u mai iā te a‘u a oulua miti.’ Ma ina ua la ta‘uina, na mafai e Iosefa faatasi ma le fesoasoani a le Atua ona faamatala le uiga o a la miti.
Sa fai atu Iosefa i le tautū uaina: ‘Toe tolu aso ona tatalaina lea o oe mai le falepuipui, ma toe fai oe ma tautū uaina a Farao. Afai e tatala atu oe, faamatala atu a‘u iā Farao, ma fesoasoani mai iā te a‘u ia ou alu ese mai lenei nofoaga.’ Ae i le fai mea‘ai, sa fai atu Iosefa: ‘Toe tolu aso ona tipiesea lea e Farao o lou ulu.’
I le lona tolu o aso na tupu ai e pei lava ona fai atu ai Iosefa. Na vavaeeseina e Farao le ulu o le fai mea‘ai. Ae na tatalaina le tautū uaina ma toe auauna mo le tupu. Peita‘i ua galo i le tautū uaina Iosefa! Sa ia le‘i ta‘uina atu o ia iā Farao, ma sa nofo ai pea Iosefa i le falepuipui.
Kenese 39:1-23; 40:1-23.
Fesili
- E fia tausaga o Iosefa ina ua ave i Aikupito, ma o le ā na tupu ina ua taunuu i ina?
- Aiseā na tuu ai Iosefa i le falepuipui?
- O le ā na tofia Iosefa e fai a o iai i le falepuipui?
- O le ā na faia e Iosefa i le falepuipui mo le tautū uaina ma le fai mea‘ai a Farao?
- O le ā na tupu ina ua tatalaina le tautū uaina mai le falepuipui?
Fesili faaopoopo
- Faitau le Kenese 39:1-23.
Talu ai e le‘i iai se tulafono tusitusia a le Atua e faasā ai le mulilua i aso o Iosefa, aiseā na sola ese ai Iosefa mai le avā a Potifara? (Kene. 2:24; 20:3; 39:9)
- Faitau le Kenese 40:1-23.
Ia faamatala puupuu le miti a le tautū uaina ma lona faamatalaga lea na maua e Iosefa mai iā Ieova. (Kene. 40:9-13)
O le ā le miti a le fai mea‘ai, ma o le ā lona uiga? (Kene. 40:16-19)
Ua faapefea ona faaa‘oa‘o le auauna faamaoni ma le mafaufau i aso nei i uiga na faaalia e Iosefa? (Kene. 40:8; Sala. 36:9; Ioa. 17:17; Galu. 17:2, 3)
Ua faapefea ona faamalamalama e le Kenese 40:20 le manatu o Kerisiano i le faamanatuina o aso fanau? (Fai. 7:1; Mare. 6:21-28)


text:
AUALA E OLA AI O SE KERISIANO
Auala e Faaaogā ai le JW Library
MO SUʻESUʻEGA TOTINO:
Faitau ai le Tusi Paia ma le mau o le aso
Faitau ai le Yearbook, mekasini, ma isi lomiga. Ia faaaogā le faailoga tusi (bookmark)
Sauniuni ai mo mataupu o le sauniga, ma vase au tali
Matamata ai i vitiō
SAUNIGA:
Suʻe ai mau o loo taʻua e le failauga. Faaaogā le vaega e taʻua o le history ina ia toe foʻi ai i se mau na e suʻeina muamua
Nai lo o le sau i le sauniga ma aumai le tele o lomiga, ia faaaogā le polokalame o le JW Library o loo i lau masini faaonapōnei, e mulimuli ai i mataupu eseese o le sauniga ma usu ai pese. Ua iai i le JW Library pese fou, ia e leʻi maua i la tatou tusi pese
I LE FAIVA I LE FANUA:
E faaali ai i se tagata fiafia se mataupu po o se vitiō mai i le JW Library, ma fesoasoani iā te ia e kopi le polokalame o le JW Library i sana masini faaonapōnei
Ia faaaogā le vaega e saʻili ai se manatu (search feature), ina ia suʻe ai se fuaiupu o le Tusi Paia
Ia faaali se vitiō. Pe afai e iai se fanau a le tagata o le aiga, ia faaali i ai se tasi o vitiō o le Avea Oe ma Uō a Ieova. Pe e faaali i le tagata le vitiō Aiseā e Suʻesuʻe ai le Tusi Paia?, ina ia faaoso ai le naunau e amata se suʻesuʻega faale-Tusi Paia. Pe afai e tautala le tagata i se isi gagana, ia faaali i ai se vitiō i lana gagana
Ia faaali i le tagata se mau i se isi gagana, mai i se faaliliuga o le Tusi Paia ua uma na e kopiina. Suʻe le mau, oomi le fuainumera o le fuaiupu, ona oomi lea o le vaega lea e mafai ai ona faitau lenā fuaiupu i isi faaliliuga


text:
MATAUPU E VALU
Na Tumau e ui i Mea na Lotovaivai Ai
1. Aiseā na faavauvau ai ma mafatia tagata i Sailo?
UA MATUĀ faavauvau Samuelu ma le toʻatele o tagata o le aai o Sailo. Ua faalogoina le tagiauē o fafine ma tamaiti ina ua logotala i le toʻatele o tane, tamā, o tuagane, ma atalii ua motusia le mafutaga. E leʻi leva talu ona fasiotia e Filisitia ni tane Isaraelu e 4,000 i se isi taua, ae o lea foʻi ua toe fasiotia se isi 30,000.—1 Samu. 4:1, 2, 10.
2, 3. O ā mea na tutupu na matuā lē faamamaluina ai Sailo?
2 O se isi tulaga mataʻutia, sa ave e atalii leaga o Eli le Ositaulaga Sili, o Hofeni ma Fineaso, le atolaau a le Atua i le taua. O lenei atolaau e masani ona tuu i le Mea e Sili Ona Paia o le faleʻie paia, ma sa fai ma faailoga o le faatasi mai o le Atua. Na latou manatu o le a puipuia e le atolaau i latou ma manumalo ai. Peitaʻi, sa fasiotia e Filisitia atalii o Eli ma faoa le Atolaau.—1 Samu. 4:3-11.
3 E tele senituri o faamamaluina le faleʻie paia i Sailo ona o le atolaau, ae o lea ua faoa. Ina ua faalogo Eli i lenei tala, ona paʻū lea o ia i tua mai i lona nofoa ma maliu ai i le 98 o ona tausaga. Sa maliu ai foʻi ma le avā a Fineaso a o ia fanauina se tama. A o leʻi oti, na ia faapea mai: “Ua aveesea le mamalu mai iā Isaraelu i le nuu na ave faapagota i ai.” Ioe, o le a matuā suia le tulaga o mea i Sailo.—1 Samu. 4:12-22.
4. O le ā o le a tatou iloiloina i lenei mataupu?
4 O le a faapefea ona feagai Samuelu ma nei tala faanoanoa? Faamata na lava lona faatuatua e fesoasoani ai i tagata ua lē toe maua le puipuiga ma le finagalo malie o Ieova? I aso nei, e tatou te feagai foʻi ma mea faigatā ma mea e faalotovaivaia ai, lea e tofotofoina ai lo tatou faatuatua. O lea, seʻi o tatou iloiloina ni lesona mai iā Samuelu.
Na Ia ʻFaatupu le Amiotonu’
5, 6. O le ā o loo uaʻi atu ai lenei tala a o faagasolo le 20 tausaga, ma o ā mea sa faia e Samuelu i lenā taimi?
5 Ua uaʻi atu nei le faamatalaga a le Tusi Paia i le tele o puapuaga na oo i tagata Filisitia ona o lo latou aveina o le Atolaau, ma na iʻu ina latou toe faafoʻiina ifo le Atolaau. Ua mavae le 20 o tausaga talu mai lenā taimi, ae faatoʻā toe taʻua se tala e uiga iā Samuelu. (1 Samu. 7:2) O ā ana mea sa fai i na tausaga? E manino le tali mai a le Tusi Paia.
6 A o leʻi amata lenā 20 tausaga, sa “faaoo atu pea e Samuelu le upu i Isaraelu uma.” (1 Samu. 4:1) Ua faaalia mai i le Tusi Paia, a o faagasolo lenā taimi, sa fai ma masani a Samuelu le asia o aai e tolu o Isaraelu i tausaga taʻitasi. Sa ia taulimaina ni finauga ma fesili a tagata, ona toe foʻi ai lea i lona nuu o Rama. (1 Samu. 7:15-17) O lea la, sa tele lava mea na faia e Samuelu i na tausaga e 20.
E ui e lē o taʻua i le Tusi Paia Samuelu mo se vaitaimi e 20 tausaga, ae e tatou te mautinoa sa pisi o ia i le auaunaga iā Ieova
7, 8. (a) O le ā le feʻau na taʻu atu e Samuelu ina ua mavae le 20 tausaga o ana galuega mamafa? (e) O le ā le tali atu a tagata?
7 O amioga lē mamā ma amioga leaga a atalii o Eli na mou atu ai le faatuatua o tagata, ma liliu atu ai i le ifo i tupua. Ina ua mavae lenā 20 tausaga, ona faapea atu lea o Samuelu: “Afai e tou te toe foʻi atu iā Ieova ma o outou lotoatoa, ia tuu ese atua ese mai iā te outou ma tupua o Asaira, ma uaʻi atoatoa atu o outou loto iā Ieova ma auauna tau lava o ia, e na te laveaʻi iā te outou mai i lima o Filisitia.”—1 Samu. 7:3.
8 Talu ai na matuā faatoʻilaloina Isaraelu, o lea na puapuagatia ai ma sauāina le nuu ona o “lima o Filisitia.” Ae na faamautinoa atu e Samuelu i le nuu, o le a suia lea tulaga pe afai e latou te toe foʻi iā Ieova. O lea na tuu ese ai loa e le nuu a latou tupua, ma “e na o Ieova lava ua latou auauna atu i ai.” Na faapotopoto e Samuelu le nuu i Mesepa, o se aai i vaega maugā i mātū o Ierusalema, ma na latou anapopogi ma salamō ona o a latou agasala.—Faitau le 1 Samuelu 7:4-6.
Na manatu Filisitia i le faatasiga a tagata salamō o Ieova i Mesepa, o se avanoa lelei lenā e osofaʻi atu ai
9. O le ā le avanoa na manatu tagata Filisitia ua latou maua, ma na faapefea ona gaoioi tagata o le Atua?
9 Ina ua iloa e Filisitia ua potopoto tagata o le Atua i Mesepa, ona latou manatu lea o le taimi lelei lea e siitaua atu ai iā Isaraelu. Na matuā fefefe le nuu ma talosaga atu iā Samuelu e tatalo mo i latou. Ona tali mai lea o Ieova, ma na faaalia lona toʻasā i le pā o se faititili. Ua faapea mai le mau: “Ona faapā mai lea e Ieova o le faititili leotele iā Filisitia i lenā aso.”—1 Samu. 7:7-10.
10, 11. (a) Aiseā e uiga ese ai le faititili lea na faalogoina e le ʻautau a Filisitia? (e) O le ā le iʻuga o le taua na amata mai i Mesepa?
10 Pe na pei le ʻautau a Filisitia o tamaʻi tamaiti e palaaai i faititili? E leai, auā o i latou o ni toa malolosi. O lea, e foliga mai sa matuā uiga ese lenei faititili. Pe na pā “leotele” mai lenei faititili a o lagilelei le aso, po o se siʻuleo na lagona atu mai i mauga? Po o le ā lava le tulaga, ae na matuā fefefe ai le ʻautau a Filisitia, ma mou atu ai lo latou tulaga o ni toa malolosi. O lea, na faavave atu ai loa tane Isaraelu ma tuliloa ʻautau a Filisitia seʻia oo atu i saute i sisifo o Ierusalema, ma na faatoʻilaloina ai i latou.—1 Samu. 7:11.
11 O lenā taua na suia ai tagata o le Atua. Na solomuli mālie ʻau a Filisitia mai i le laueleele o Isaraelu, a o avea pea Samuelu ma faamasino. Na faasolosolo foʻi ona toe maua e tagata o le Atua aai na faoa.—1 Samu. 7:13, 14.
12. O le ā le uiga o le faatupu e Samuelu o le amiotonu, ma o ā uiga sa fesoasoani iā te ia ina ia tumau ai pea?
12 I le tele o senituri mulimuli ane, na taʻua ai e le aposetolo o Paulo Samuelu faatasi ma faamasino ma perofeta faamaoni o ē ʻna faatupu le amiotonu.’ (Epe. 11:32, 33) Na faia e Samuelu le mea saʻo i le silafaga a Ieova, ma fesoasoani i isi e faia foʻi faapea. Na aogā ana taumafaiga auā na ia faatalitali ma le onosaʻi iā Ieova, ma tumau ma le faamaoni i lana auaunaga e ui ina lotovaivai. Na ia faaalia foʻi le lototalisapaia, auā na ia faia se maa faamanatu e manatua ai le fesoasoani a Ieova i ona tagata.—1 Samu. 7:12.
13. (a) O ā uiga e manaʻomia ina ia tatou faaaʻoaʻo ai iā Samuelu? (e) O le ā le taimi lelei e tatau ona atiaʻe ai na uiga?
13 Pe e te manaʻo e ʻfaatupu le amiotonu’? Afai o lea, ia faaaʻoaʻo i le onosaʻi, lotomaulalo ma le lototalisapaia o Samuelu. (Faitau le 1 Peteru 5:6.) O ai se isi e lē manaʻo i na uiga? Na aogā le atiaʻe ma le faaalia e Samuelu o na uiga a o laʻitiiti, auā na faigofie ai ona ia taulimaina faafitauli ina ua toeaina.
“E lē o Savavali Ou Atalii i Ou Ala”
14, 15. (a) O le ā le faafitauli na feagai ma Samuelu ina ua “toeaina”? (e) Pe na faatamala Samuelu i lona tulaga o se tamā e pei o Eli? Faamatala.
14 Ua oo ina “toeaina” Samuelu, ma ua iai ni ona atalii matutua e toʻalua, o Ioelu ma Avia. Na ia tuuina atu iā i laʻua le tiute tauave o le fesoasoani i lana galuega o se faamasino. Ae pagā lea, e ui i le faamaoni ma le amiotonu o Samuelu, ae na faaaogā e ona atalii lo la tulaga e faia ai ni faamasinoga piʻopiʻo ma faiga faatogafalea.—1 Samu. 8:1-3.
15 I se tasi aso, na faitio atu ai toeaina o Isaraelu iā Samuelu e faapea: “E lē o savavali ou atalii i ou ala.” (1 Samu. 8:4, 5) E lē o taʻua i le Tusi Paia pe na iloa e Samuelu mea na faia e ona atalii. Ae e leʻi faatamala Samuelu e pei o Eli, i le aʻoaʻia o lana fanau. Na aʻoaʻia ma faasalaina Eli e Ieova, ona o lona faamamaluina o ona atalii ae lē o le Atua. (1 Samu. 2:27-29) Ae sa faia pea e Samuelu le mea e saʻo i le silafaga a Ieova.
16. O ā faalogona o mātua e iai fanau fouvale, ma e faapefea ona maua se faamāfanafanaga mai i le faaaʻoaʻoga a Samuelu?
16 E lē o taʻua i le tala le māsiasi, popole ma le faanoanoa o Samuelu ona o mea leaga na faia e ona atalii. Peitaʻi, e faigofie ona malamalama le toʻatele o mātua i aso nei i ona faalogona, auā ua toʻatele fanau ua fouvale i le pule ma aʻoaʻiga a mātua. (Faitau le 2 Timoteo 3:1-5.) E ono maua e mātua ua oo iai na faalogona tigā, se faamāfanafanaga mai i le faaaʻoaʻoga a Samuelu. Na tumau pea ona faamaoni o ia e ui i amioga leaga a ona atalii. Ia manatua, e tusa pe e lē talia e fanau aʻoaʻiga e avatu i ai, ae o le faaaʻoaʻoga lelei a mātua e mafai ona pāʻia ai o latou loto. E mafai lava e mātua ona faafiafia lo latou Tamā o Ieova, e pei foʻi o Samuelu.
“Ia E Tofia se Tupu”
17. O le ā na mananaʻo ai toeaina o Isaraelu, ma o le ā le tali atu a Samuelu?
17 E leʻi iloa e atalii o Samuelu le matuiā o aafiaga o a la amioga i isi faapea si o la tamā. Na faapea atu toeaina o Isaraelu iā Samuelu: “O lenei, ia e tofia se tupu e faamasino iā i matou e pei o isi nuu uma.” Pe na manatu Samuelu ua teena o ia e le nuu? Auā sa ia faamasinoina i latou e tusa ma le finagalo o Ieova, a o lea ua mananaʻo i se tupu e fai ma faamasino. Sa iai tupu o atunuu tuaoi, ma sa mananaʻo ai foʻi Isaraelu i se tupu! O le ā le tali atu a Samuelu? Ua taʻua i le Tusi Paia e faapea, “ua leaga iā Samuelu lenei mea.”—1 Samu. 8:5, 6.
18. Na faapefea ona faamāfanafana e Ieova Samuelu ma iloa ai le matuiā o le agasala a Isaraelu?
18 Mātau, ina ua tatalo Samuelu e uiga i lenei mataupu, na tali mai Ieova: “Ia e faalogo i upu a le nuu e tusa ma mea uma ua latou fai atu ai iā te oe; auā e lē o oe ua latou tetee i ai, a o aʻu ua latou teena mai i le avea ma o latou tupu.” Maʻeu se faamāfanafanaga mo Samuelu, ae pagā le faatigā o lenei nuu i le Atua o Lē e ona le malosi uma lava! Na fetalai Ieova iā Samuelu, e lapataʻia Isaraelu i iʻuga leaga e oo i ai pe a pulea i latou e se tupu faaletagata, ae na latou finau mai pea: “E leai, a ia fai so matou tupu e pule iā i matou.” O le usiusitaʻi o Samuelu, na ia faauuina ai le tupu na tofia e Ieova.—1 Samu. 8:7-19.
19, 20. (a) O ā auala na gauaʻi ai Samuelu i le faatonuga a Ieova ina ia faauu Saulo e avea ma tupu? (e) Na faapefea ona fesoasoani pea Samuelu i tagata o Ieova?
19 Pe na faia ma le musuā e Samuelu le faatonuga a le Atua? Pe sa ia teuloto lona ita? E ono faia faapena e le toʻatele, ae e leʻi faapena Samuelu. Na ia faauuina Saulo ma faailoa atu o Saulo lea ua filifilia e Ieova. Sa ia sogi atu foʻi iā Saulo, o se faailoga lea o le talileleia ma le gauaʻi atu i le tupu fou. Na ia faapea atu i le nuu: “Po ua outou vāai atu ea i lē ua filifilia e Ieova, e leai lava se tasi e tusa ma ia i le nuu uma?”—1 Samu. 10:1, 24.
20 Na uaʻi atu Samuelu i uiga lelei o Saulo, nai lo o ona masei. Na taulaʻi atu foʻi Samuelu i lona lava faamaoni i le Atua, nai lo o manatu o tagata faalotolotolua. (1 Samu. 12:1-4) Na ia auauna ma le faamaoni i lona tofiga mai iā Ieova, e ala i le lapataʻia ma fesoasoani i tagata e tumau ma le faamaoni. Na pāʻia loto o tagata i ana fautuaga ma augani atu iā te ia e tatalo mo i latou. Maʻeu le manaia o le tali atu a Samuelu: “Ia mamao iā te aʻu ona ou agasala iā Ieova i loʻu lē tatalo mo outou; ou te aʻoaʻoina outou i le ala lelei ma le tonu.”—1 Samu. 12:21-24.
Ua faamanatu mai e le faaaʻoaʻoga a Samuelu, e lē tatau ona mauaa iā i tatou le lotoleaga ma le ita
21. E faapefea ona aogā le faaaʻoaʻoga a Samuelu pe a e lē fiafia i le faaeaga ua maua e se tasi?
21 Pe na e lotovaivai ina ua maua e se isi se tofiga po o se faaeaga faapitoa? O le faaaʻoaʻoga a Samuelu ua iloa ai e lē tatau ona tatou lotoleaga pe e teuloto le ita. (Faitau le Faataoto 14:30.) O loo tele pea galuega faamalieloto ma aogā a le Atua mo ana auauna faamaoni.
“O le ā le Umi E te Faanoanoa ai Ona o Saulo?”
22. Aiseā na talafeagai ai le uaʻi atu o Samuelu i uiga lelei o Saulo?
22 Na talafeagai le uaʻi atu o Samuelu i uiga lelei o Saulo, auā o ia o se tagata umī, aga faatamālii, lototele, atamai, ma lotomaulalo. (1 Samu. 10:22, 23, 27) E lē gata i lea, sa iā Saulo se isi foʻi meaalofa tāua, o le saʻolotoga e faia ai ana lava filifiliga. (Teu. 30:19) Pe sa ia faaaogā lelei lenā meaalofa?
23. O le ā le uiga lelei na lē toe iai iā Saulo, ma na faapefea ona faateteleina lona faamaualuga?
23 O le mea e faanoanoa ai, e vave lava ona lē toe lotomaulalo se tagata pe a ia maua le pule. E leʻi umi ae faamaualuga Saulo, ma lē usiusitaʻi i faatonuga a Ieova na ala mai iā Samuelu. O lona lē onosaʻi, na ia osi ai se taulaga lea e na o Samuelu e tatau ona osia. Na aʻoaʻia malosi o ia e Samuelu ma valoia o le a lē tumau le pulega o le malo i le aiga o Saulo. Peitaʻi, nai lo o le taliaina o le aʻoaʻiga, sa faaauau pea ona faia e Saulo mea e sili ona leaga.—1 Samu. 13:8, 9, 13, 14.
24. (a) Na faapefea ona lē usiusitaʻi Saulo iā Ieova i le taua ma Amaleka? (e) O le ā le tali a Saulo i aʻoaʻiga, ma o le ā le faaiʻuga na faia e Ieova?
24 E ala mai iā Samuelu, na fetalai mai ai Ieova iā Saulo ina ia siitaua atu i tagata Amaleka, ma fasiotia lo latou tupu amioleaga o Akako. Peitaʻi, na faasao e Saulo Akako faapea ma mea e sili ona lelei, ia sa tatau ona faaumatia. Na iloa e Samuelu le telē o le suiga iā Saulo ina ua aʻoaʻia o ia. Nai lo o le talia ma le lotomaulalo o le aʻoaʻiga, na faia e Saulo ni faamolemolega, lē tautala saʻo, ma tuuaʻia le nuu. Ina ua ia taumafai e taʻutonuina ana gaoioiga e faapea sa ia faasao nisi mea e fai ai le taulaga iā Ieova, na fai atu loa e Samuelu upu taʻutaʻua nei: “Faauta! E sili atu le usiusitaʻi i lo o le taulaga.” Na matuā aʻoaʻia ma le lototele e Samuelu Saulo ma faailoa atu le faaiʻuga a Ieova: O le a saeia le pulega o le malo mai iā Saulo ma tuuina atu i se isi o lē e sili atu i lo o ia. *—1 Samu. 15:1-33.
25, 26. (a) Aiseā na faanoanoa ai Samuelu ona o Saulo, ma na faapefea ona faasaʻoina ma le agalelei o ia e Ieova? (e) O le ā le lesona na aʻoaʻoina e Samuelu ina ua alu i le aiga o Iese?
25 Na matuā faanoanoa Samuelu ona o Saulo, ma na alu le pō atoa o tagi o ia ma talosaga atu iā Ieova e tusa ai o lenei mea. Sa iloa e Samuelu e tele mea lelei sa mafai ona faia e Saulo, a o lea ua siliga se faamoemoe. Ua matuā suia uiga lelei o Saulo ma ua fulitua iā Ieova. E leʻi toe fia vaai lava Samuelu iā Saulo. Ae na mulimuli ane faasaʻoina ma le alofa e Ieova Samuelu i upu nei: “O le ā le umi e te faanoanoa ai ona o Saulo, auā ua ou teena o ia ina ia lē avea ma tupu iā Isaraelu? Inā faatumu ia o lau fagu nifo i le suāuu ma e alu. Ou te auina atu oe iā Iese le Peteleema, auā ua ou filifilia mai i ona atalii se tupu mo aʻu.”—1 Samu. 15:34, 35; 16:1.
26 E lē faalagolago le finagalo o Ieova i tagata agasala ma lē faamaoni. A lē faamaoni se tasi, o le a saʻilia e Ieova se isi e faataunuuina Lona finagalo. O lea na lē toe faanoanoa ai Samuelu ona o Saulo. Na taʻitaʻia e Ieova Samuelu i le aiga o Iese i Peteleema, ma feiloaʻi ai ma atalii o Iese e tino maualuluga ma aulelei. Ae na faamanatu atu e Ieova iā Samuelu e aua le vaai i foliga vaaia. (Faitau le 1 Samuelu 16:7.) Mulimuli ane, na feiloaʻi ai Samuelu ma le uii, o ia lea o Tavita, ma o lē na filifilia e Ieova.
Na iloa e Samuelu e lē faigatā iā Ieova ona foʻia so o se faafitauli e faalotovaivaia ai, pe suia foʻi lenā faafitauli e avea o se faamanuiaga
27. (a) O le ā na atili faamalosia ai le faatuatua o Samuelu? (e) O le ā sou manatu i le faaaʻoaʻoga a Samuelu?
27 Ina ua afu le soifua o Samuelu, na ia iloa ai le saʻo o le filifiliga a Ieova e suitulaga Tavita iā Saulo. Na iʻu ina lotoleaga Saulo ma taumafai e fasioti Tavita, ma fulitua ai i le Atua. Ae na faaalia e Tavita uiga lelei e pei o le lototele, faamaoni, faatuatua ma le amiotonu. Na atili faamalosia le faatuatua o Samuelu a o lata ina maliu, auā na ia iloa e lē faigatā iā Ieova ona foʻia so o se faafitauli e faalotovaivaia ai, pe suia foʻi lenā faafitauli e avea o se faamanuiaga. Na maliu Samuelu ina ua toetoe 100 tausaga o lona soifua. E lē faateʻia la i tatou i le māfuaaga na faavauvau ai Isaraelu, ona o ia o se tagata faamaoni. E lelei la i auauna a Ieova i aso nei ona fesili ifo, ʻPo o le a ou faaaʻoaʻo i le faatuatua o Samuelu?’
^ pala. 24 Na fasioti e Samuelu Akako, ma e leʻi tatau ona faaalia le alofa i se tasi o lona aiga. I senituri mulimuli ane, o se tasi na tupuga mai iā Akako, lea e igoa iā “Hamanu le Akako,” sa taumafai o ia e tafiesea tagata uma o le Atua.—Eseta 8:3; tagaʻi i le mataupu e 15 ma le 16 o lenei lomiga.


text:
FESOASOANI MO LE AIGA | FAAIPOIPOGA
Le Auala e Faaalia ai le Faaaloalo
LE LUʻI
Ua faapea mai le tane: “Ina ua ma faaipoipo, na eseese ma manatu ma laʻu avā i le auala e faaalia ai le faaaloalo. E lē faapea e saʻo pe sesē le isi auala, ae e matuā eseese lava o maʻua manatu e faatatau i le faaaloalo. E masani ona ou manatu sa tatau ona faaaloalo laʻu avā i le auala e talanoa mai ai iā te aʻu.”
Ua faapea mai le avā: “O se vaega o le aganuu na ou ola aʻe ai le talanoa leotele, le faaaogāina o foliga vaaia e faailoa ai faalogona, ma le faasalavei atu a o talanoa isi. E lē manatu i na tulaga o se lē faaaloalo. Peitaʻi e matuā tuufaafeagai lava ma le siʻomaga na ola aʻe ai laʻu tane.”
O le faaalia o le faaaloalo i totonu o le faaipoipoga, o se vala e tatau ona faaalia i taimi uma ae e lē mo na o sina taimi. E faapefea ona faaalia o loo e faaaloalo i lau paaga?
MEA E TATAU ONA E ILOA
E faatalitalia e tane le faaalia atu o le faaaloalo. Ua fautuaina i le Tusi Paia tane: “Ia taʻitasi outou ma alofa i lana lava avā e pei ona ia alofa iā te ia lava.” Ua taʻua atili i le Tusi Paia: “O le avā, ia matuā faaaloalo o ia i lana tane.” (Efeso 5:33) E ui e manaʻomia uma e avā ma tane ona lagona le alofa ma le faaaloalo, ae e gaoioi tane e tusa ai ma le faaaloalo e faaalia atu e avā. Ua faapea mai se tane e igoa iā Carlos *: “E manaʻomia e tane ona lagona e mafai ona latou taulimaina ni faigatā, foʻia faafitauli ma tausia le aiga.” Pe a faaalia e se avā le faaaloalo i lana tane mo ia taumafaiga, e lē gata e aogā i lana tane ae faapea foʻi iā te ia. Ua faapea mai se avā e igoa iā Corrine: “E atili ona alofa laʻu tane iā te aʻu pe a ou faaalia le faaaloalo iā te ia.”
E manaʻomia foʻi e avā le faaaloalo. E moni lenā faamatalaga auā e lē mafai ona alofa moni se tane i se avā e lē faaaloalo i ai. Ua faapea mai Tanielu: “E manaʻomia ona ou faaaloalogia manatu ma fautuaga a laʻu avā. E manaʻomia foʻi ona ou faaaloalo i ona faalogona. E lē avea loʻu lē malamalama i le māfuaaga e ese ai ona manatu i se mataupu, ma pogai ou te lē amanaʻia ai ona faalogona.”
Eseese manatu i le auala e faaalia ai le faaaloalo. E lē o faatāuaina lou manatu po o e faaalia le faaaloalo, ae o le manatu tāua po o lagona e lau paaga o loo e faaaloalo iā te ia. O le lesona lenā na aʻoaʻoina e le avā na taʻua i le amataga, i lalo o le ulutala “Le Luʻi.” Ua faapea mai o ia: “E tusa po ou te manatu na ou faaalia le faaaloalo, ae afai e manatu laʻu tane ou te leʻi faaaloalo, e manaʻomia la ona ou faia ni suiga.”
MEA E MAFAI ONA E FAIA
Tusi i lalo ni uiga se tolu e te fiafia ai e faatatau i lau tane po o lau avā. O uiga lelei na e tusia e mafai ona avea ma faavae e atiaʻe ai le faaaloalo.
Ia faaalu se vaiaso e iloilo ai oe lava (ae lē o lau paaga) e tusa ai ma vala o loo taʻua i lalo.
O au faamatalaga. E tusa ai ma se suʻesuʻega e faatatau i ulugalii, ua taʻua ai “o ulugalii e fiafia ma mautū a latou faaipoipoga, e latou te faia ni faamatalaga lelei se lima mo manatu lē lelei taʻitasi e fai pe a taulima se faafitauli. I se faaeseesega, o ulugalii o le a tatala a latou faaipoipoga e itiiti ifo ma le tasi (0.8) se faamatalaga lelei e fai mo manatu lē lelei taʻitasi.” *
Ia fesili ifo: ʻPo ou te talanoa atu i laʻu paaga i se auala faaaloalo? E faafia ona ou faitio pe a faatusatusa i taimi ou te faamālō atu ai? O le ā le ituaiga leo ou te faaaogāina pe a avatu soʻu manatu po o saʻu faitioga?’ Pe e ioe lau paaga i au tali i na fesili?
Ia faataʻitaʻi: Ia fai ma ou sini le faamālō atu i lau tane po o lau avā i aso taʻitasi. Fautuaga: Ia toe tilofaʻia uiga lelei na e tusiaina. Ia fai ma masani le taʻu atu i lau paaga o ni vala e te fiafia ai e faatatau iā te ia.
O au gaoioiga. Ua faapea mai se avā e igoa iā Alicia: “E tele loʻu taimi e alu i le faiga o feʻau i le fale, pe a faatāua la e laʻu tane aʻu taumafaiga e ala i le tuu o mea i le mea e tatau ona tuu ai, pe fufulu ipu na ia faaaogāina, ou te lagona ai le aogā o aʻu taumafaiga ma e tāua aʻu i la ma faaipoipoga.”
Ia fesili ifo: ʻPo o atagia atu i le auala o loo oʻu feutagaʻi ai ma laʻu paaga ou te faaaloalo iā te ia? Po o lava le taimi ou te faaaluina ma laʻu paaga ma uaʻi atu iā te ia?’ Pe e ioe lau paaga i au tali i na fesili?
Ia faataʻitaʻi: Ia tusi i lalo ni auala se tolu e te manaʻo e faaalia ai e lau paaga le faaaloalo. Ia tusi foʻi e lau paaga ni auala se tolu e manaʻo e te faaalia atu ai le faaaloalo iā te ia, ona fesuiaʻi lea o lua lisi ina ia mafai ona galue ai le tagata lava ia i na vala. Ia e taulaʻi atu i vala e manaʻomia ona e faaalia ai le faaaloalo. Afai e taulamua le tasi i le faia o le mea lelei, e mautinoa o le a faia foʻi faapea e le isi.
^ pala. 8 Ua suia nisi igoa i lenei mataupu.
^ pala. 14 Mai i le tusi Ten Lessons to Transform Your Marriage.
Faitau Atili
Faalagolago i le Atua mo se Faaipoipoga Fiafia
E lua ni fesili tāua e mafai ona fesoasoani iā te oe e faaleleia ai lau faaipoipoga.


text:
“Ia E Tuuina Atu na Mea i Tane Faamaoni”
“Ia e tuuina atu na mea i tane faamaoni, ona agavaa ai lea o i latou e aʻoaʻo atu i isi.”
PESE: 103, 101
1, 2. O le ā le manatu o le toʻatele e faatatau i a latou galuega?
E MASANI ona fua e tagata lo latou tāua i o latou tulaga ma galuega. I nisi aganuu, pe a e fia iloa se isi, o se tasi o fesili e muamua lava e fesili i ai, “O le ā lau galuega?”
2 I nisi taimi i le Tusi Paia, e faamatala mai ai tagata i ni galuega na latou faia. O se faaaʻoaʻoga, o loo taʻua ai le “aolafoga o Mataio,” “Simona, o lē e saunia paʻu o manu,” ma “Luka, le fomaʻi pele.” (Mata. 10:3; Galu. 10:6; Kolo. 4:14) E iloa foʻi tagata i o latou tofiga po o faaeaga faaleagaga. Ua tatou faitau e faatatau i le tupu o Tavita, le perofeta o Elia, ma le aposetolo o Paulo. Na faatāua e nei tane o latou tofiga mai i le Atua. E tatau foʻi ona tatou faatāuaina o tatou faaeaga i le auaunaga.
3. Aiseā e manaʻomia ai i ē e matutua ona toleni ē e talavou ifo? (Tagaʻi i le ata i luga aʻe o le matua.)
3 O le toʻatele o i tatou e fiafia i o tatou tofiga faaleagaga, ma e mananaʻo ia faaauau ona faia na tofiga. Ae talu mai aso o Atamu, ua faasolo ina matutua tupulaga ma suia i isi tupulaga. (Fai. 1:4) O lea, ua tulaʻi mai ai ni luʻi patino i Kerisiano moni i aso nei. Ua faatuputupulaʻia galuega a tagata o Ieova. A o tatou faatinoina nisi o galuega fou, e tele ina tatou faaaogāina auala fou ma faiga televavave faatekinolosi. O nisi o ē matutua e faigatā ona faamasani i nei auala fou. (Luka 5:39) E tusa lava foʻi pe e lē o le tulaga lenā, ae atonu e sili atu le malolosi o ē e talavou ifo nai lo o ē ua matutua. (Faata. 20:29) O lea, o se gaoioiga alofa ma atamai mo ē ua matutua le toleni o ē e talavou ifo * ina ia tauaveina le tele o tiute tauave.
4. Aiseā e faigatā ai i nisi ona faasafua atu i isi ni tiute tauave? (Tagaʻi i le pusa “ Māfuaaga e Lē Faasafua Atu ai e Isi ni Tiute Tauave.”)
4 E ono lē faigofie i ē o loo i tulaga taʻimua ona faasafua atu ni tiute tauave i ē e talavou ifo. O nisi e popole ona o le a lē toe maua ai o latou faaeaga na tāua iā i latou. E ono popole isi afai e latou lē faatonutonuina mea, o le a lē lelei le auala e faia ai e ē e talavou ifo. E ono manatu nisi e leai so latou taimi e toleni ai isi. Ae i le isi itu, e tatau foʻi i ē e talavou ifo ona onosaʻi pe a lē tele ni tiute tauave e tuuina atu iā i latou.
5. O ā fesili o le a tatou talanoaina?
5 Seʻi o tatou talanoa e faatatau i le faasafua atu o tiute tauave ma itu e lua e aofia ai. Muamua, e faapefea i ē e matutua ona fesoasoani i ē e talavou ifo ina ia taulima nisi tiute tauave, ma aiseā e tāua ai le faia faapea? (2 Timo. 2:2) Lua, aiseā e tāua ai i uso e talavou ifo ona iai se vaaiga saʻo, a o fesoasoani atu i uso ua tele le poto masani ma aʻoaʻo mai iā i latou? Seʻi o tatou tilofaʻia le auala na sauniunia ai e le tupu o Tavita lona atalii, ina ia taulima se tiute tauave tāua.
SA SAUNIUNIA MA LAGOLAGOINA E TAVITA SOLOMONA
6. O le ā na manaʻo le tupu o Tavita e na te faia, ma o le ā le tali mai a Ieova?
6 Na avea Tavita ma tupu ma nofo i se maota matagofie ina ua mavae le tele o tausaga na fesolasolataʻi ai. Sa faanoanoa Tavita ona e leʻi iai se “fale” po o se malumalu e tuuina atu mo Ieova, o lea na manaʻo ai ia fausia se fale mo Ieova. Na faapea atu o ia i le perofeta o Natano: “O lenei o loo oʻu nofo i le fale arasi, ae o loo tuu le atolaau o le feagaiga a Ieova i faleʻie.” Na tali mai Natano: “O mea uma ua e finagalo i ai, ia faia lava, auā o loo faatasi le Atua moni ma oe.” Peitaʻi e ese le mea na faatonuina e Ieova. Na fetalai Ieova iā Natano ia taʻu atu iā Tavita: “E te lē faia se fale mo aʻu ou te nofo ai.” Sa faamautinoa atu ma le alofa e Ieova iā Tavita o le a faaauau ona Ia faamanuia iā te ia. E ui i lea, sa faatonu e Ieova le atalii o Tavita, o Solomona, e na te fausia le malumalu. Na faapefea ona tali atu Tavita?
7. Na faapefea ona tali atu Tavita i le faatonuga a Ieova?
7 E leʻi faatalatū Tavita e lagolagoina le galuega ona e faapea o le a lē taʻua ai lona igoa i le fausiaina o le malumalu. O le mea moni na lauiloa lenei malumalu o le malumalu o Solomona, ae e lē o Tavita. E ui atonu na faanoanoa Tavita ona ua ia lē faataunuuina le mea na naunau i ai, ae na ia lagolagoina atoatoa le galuega. Sa sogasogā o ia e faamaopoopo tagata e faia galuega, ma aoao mai uʻamea, ʻapamemea, siliva, auro, ma laau o le arasi. Na ia faalaeiau atu foʻi iā Solomona: “O lenei, loʻu atalii e, ia faatasi Ieova ma oe, ia e manuia ma ia e fausia le fale o Ieova lou Atua, e pei ona ia fetalai mai ai e faatatau iā te oe.”
8. Aiseā na ono manatu ai Tavita e lē agavaa Solomona, ae o le ā na faia e Tavita?
8 Faitau le 1 Nofoaiga a Tupu 22:5. Sa ono manatu Tavita e lē agavaa Solomona e vaavaaia lenei galuega tāua. Na tatau ona “matuā sili ma matagofie” le malumalu, ae o Solomona “e laʻitiiti ma e lē lava lona poto masani.” Peitaʻi, na iloa e Tavita o le a fesoasoani Ieova iā Solomona ina ia faatino le galuega na tuu atu i ai. O lea, sa taulaʻi atu Tavita i le mea e mafai ona ia faia ina ia fesoasoani atu ai, e ala i le saunia o le tele o mea mo le galuega.
IA FIAFIA E TOLENI ISI
9. E faapefea ona maua e ē ua matutua le fiafia pe a tuu atu i isi ni tiute tauave? Aumai se faataʻitaʻiga.
9 E lē tatau i uso matutua ona lotovaivai pe afai ua tatau ona tuu atu o latou tofiga e taulima e uso e talavou ifo. Nai lo o lea, e tele iʻuga lelei pe a toleni ē e talavou ifo ina ia taulima tiute tauave. E tatau ona matuā fiafia uso tofia pe a agavaa ē e talavou ifo na latou toleniina ina ia taulima galuega. O se faataʻitaʻiga, seʻi manatu i se tamā o loo aʻoaʻoina le ave taavale a sona atalii. A o laʻitiiti le atalii, e na te mātauina lava lona tamā a o ia aveina le taavale. A o tuputupu aʻe, ua faamatala atu i ai e le tamā le auala e ave ai le taavale. Ina ua oo i tausaga faaletulafonoina o le atalii, ua amata loa ona ia aveina le taavale a o faatonutonu atu e lona tamā. O nisi taimi e la te feauauaʻi, ma a o faagasolo taimi o le a tele ina ave e le atalii le taavale auā ua matua lona tamā. E fiafia lenei tamā atamai e tuu atu i lona atalii lenā tiute tauave, ma e lē manatu e tatau ona ia faatonutonuina i taimi uma le aveina o le taavale. I se tulaga talitutusa, e fiafia uso ua matutua pe a latou toleni ē e talavou ifo ina ia taulimaina tiute tauave faaleagaga.
10. O le ā le manatu o Mose e faatatau i le tulaga pule ma le faamamaluina o ia?
10 E tatau iā i tatou o uso matutua ona faaeteete i le uiga lea o le fuā. Seʻi mātau le auala na tali atu ai Mose ina ua gaoioi nisi e pei o ni perofeta i le togālauapi o Isaraelu. (Faitau le Numera 11:24-29, ma le faaopoopoga pito i lalo.) Na manaʻo Iosua le fesoasoani a Mose e taofia i latou, ona atonu na manatu o le a taʻufaatauvaaina ai Mose ma lona tulaga pule. Peitaʻi na tali atu Mose: “Po ua e fuā ona o aʻu? E leai, ou te manaʻo ia avea tagata uma o Ieova ma perofeta, auā e tuuina mai e Ieova lona agaga iā i latou!” Sa iloa e Mose o loo taʻitaʻia e Ieova le galuega. Nai lo o le manaʻo ia faamamaluina o ia lava, sa faailoa atu e Mose lona faanaunauga ia maua e auauna uma a Ieova ia meaalofa faaleagaga. I le pei o Mose, pe e tatou te lē fiafia foʻi pe a maua e isi faaeaga ia na tatou ono mauaina?
11. O le ā na taʻua e se uso e faatatau i le suia o lona tofiga?
11 I aso nei, e tele faaaʻoaʻoga o uso na galulue mamafa mo le tele o tausaga, ma na latou toleniina isi ina ia taulima le tele o tiute tauave. O se faataʻitaʻiga, e silia i le 74 tausaga o auai le uso o Peter i le auaunaga faataimi atoa, ma e 35 tausaga na galue ai i se ofisa o le lālā i Europa. E tele tausaga na avea ai o ia ma ovasia o le Matagaluega o le Auaunaga. O le taimi lenei ua ovasia Paul, o se uso e talavou ifo na la galulue faatasi mo ni nai tausaga. Ina ua fesiligia Peter e faatatau i le suia o lona tofiga, na ia faapea mai: “Ua ou matuā fiafia ona ua iai uso na toleni e taulimaina le tele o tiute tauave, ma o loo taulau manuia i le faatinoina o a latou galuega.”
IA TALISAPAIA Ē MATUTUA
12. O le ā e tatou te aʻoaʻoina mai i le faaaʻoaʻoga a Reopoamo?
12 Ina ua maliu Solomona, na tulaʻi mai lona atalii o Reopoamo e avea ma tupu. Ina ua manaʻomia e Reopoamo ni fautuaga i le faatinoina o ona tiute tauave, sa fesili muamua atu i toeaina. Peitaʻi, na ia teena le fautuaga a toeaina ae talia fautuaga a tauleleʻa na ola aʻe faatasi ma ia, o ē na avea ma ana faufautua. E mataʻutia iʻuga na oo i ai! (2 No. 10:6-11, 19) O le ā le lesona? O se mea atamai le saʻili atu ma mafaufau lelei i fautuaga a ē matutua ua lava le poto masani. E ui e lē tatau ona manatu talavou e tatau lava ona latou mulimuli i auala tuai e fai ai mea, ae e ao foʻi ona latou amanaʻia ni fautuaga mai i ē matutua.
13. E faapefea ona galulue felagolagomaʻi uso e talavou ifo ma uso ua matutua?
13 Ua faamaopoopo e nisi uso e talavou ifo ni galuega o loo aofia ai uso ua matutua. E ui ua suia matafaioi a na uso e talavou ifo, ae a o leʻi faia ni a latou faaiʻuga, e tele aogā e mafai ona latou maua mai i le atamai ma le poto masani o uso ua matutua. Na taʻua e Paul lea na suitulaga iā Peter o se ovasia i se matagaluega i le Peteli: “Na tele ina ou fesili atu iā Peter mo ni fautuaga, ma na ou faalaeiau isi i le matagaluega ia faia foʻi faapea.”
14. O le ā e tatou te aʻoaʻoina mai i le galulue felagolagomaʻi o Timoteo ma le aposetolo o Paulo?
14 Sa galulue faatasi Timoteo o sē e talavou ifo, ma le aposetolo o Paulo mo le tele o tausaga. (Faitau le Filipi 2:20-22.) Na tusi atu Paulo i le faapotopotoga i Korinito: ʻUa ou auina atu Timoteo iā te outou, auā o ia o loʻu atalii pele ma le faamaoni i le Alii; ma na te faamanatu atu iā te outou auala ou te faia ai mea e tusa ai ma Keriso Iesu, e pei foʻi ona ou aʻoaʻo atu i faapotopotoga taʻitasi i nofoaga uma.’ (1 Kori. 4:17) Ua faailoa mai i inei, sa galulue felagolagomaʻi Paulo ma Timoteo. Na faaalu e Paulo le taimi ina ia toleni ai Timoteo i ʻauala e na te faia ai mea e tusa ai ma Keriso.’ E tele mea na aʻoaʻoina e Timoteo, ma na alofa faapelepele Paulo iā te ia. Sa maufaatuatuaina foʻi e Paulo o le a tausia lelei e Timoteo manaʻoga faaleagaga o uso i Korinito. Maʻeu se faaaʻoaʻoga lelei mo toeaina i aso nei, a o latou toleniina isi uso ina ia taʻimua i le faapotopotoga!
E TOFU I TATOU MA SE MATAFAIOI TĀUA
15. E faapefea ona aogā iā i tatou le fautuaga a Paulo i Kerisiano i Roma, pe a tatou aafia totino i ni suiga?
15 Ua tatou ola i taimi e sili ona mataʻina. Ua faatuputupulaʻia le vaega faalelalolagi o le faalapotopotoga a Ieova i le tele o auala, ma e manaʻomia ai ni suiga. Pe a tatou aafia totino i na suiga, tau ina ia tatou lotomaulalo ma taulaʻi atu i mea e finagalo i ai Ieova, ae e lē o o tatou lava manaʻoga. O le faia faapea o le a faatumauina ai le autasi. Na tusi atu Paulo i Kerisiano i Roma: “Ou te fai atu ai iā te outou taʻitoʻatasi, ina ia aua neʻi faasili le manatu o se tasi iā te ia lava, i lo o le mea e tatau ona manatu i ai; a ia mafaufau lelei, ia taʻitasi ma faia e tusa ma le tele o le faatuatua ua tuuina mai e le Atua iā te ia. Auā e pei ona tele o tatou itutino i le tino e tasi, ae e lē tutusa uma gaoioiga e faia e itutino taʻitasi, e faapena foʻi i tatou, e ui ina tatou toʻatele, ae e tasi le tino i lo tatou autasi ma Keriso.”
16. O le ā e mafai ona faia e ē matutua, ē e talavou ifo, ma avā, ina ia tausia ai pea le autasi o le faalapotopotoga a Ieova?
16 Po o ā lava o tatou tulaga, seʻi o tatou galulue uma e faaauiluma manaʻoga o le Malo ofoofogia o Ieova. Uso matutua e, ia toleni ē e talavou ifo ina ia taulima tiute tauave o loo outou faia. E faalaeiau atu foʻi i uso e talavou ifo ia talia tiute tauave, ia lotomaulalo, ma ia faaalia pea le faaaloalo i uso ua matutua. O outou avā, ia faaaʻoaʻo i le avā a Akula o Pisila, o lē na galulue faatasi ma lagolagoina ma le faamaoni Akula a o suia o la tulaga.
17. O le ā na maufaatuatuaina e Iesu ona soo e latou te faia, ma o le ā na ia toleniina ai i latou?
17 O Iesu o le faaaʻoaʻoga sili i le toleniina o isi ina ia taulima le tele o tiute tauave. Na ia silafia o le a faaiʻuina lana faiva i le lalolagi, ma o le a faaauau e isi lana galuega. E ui e lē lelei atoatoa ona soo, ae na ia maufaatuatuaina i latou ma na ia faapea atu o le a latou faia galuega e sili atu nai lo o ia. (Ioa. 14:12) Talu ai na toleni ma le māeʻaeʻa e Iesu i latou, o lea na mafai ai ona latou folafola atu le tala lelei i le lalolagi aoao i lenā taimi.
18. O le ā o loo tatou faamoemoe i ai i le lumanaʻi, ma o le ā e mafai ona tatou faia i le taimi lenei?
18 Ina ua mavae le maliu faataulagaina o Iesu, na toe faatūina aʻe o ia i le lagi ma tuuina atu i ai le tele o galuega e na te faia, ma le pule “e sili ona maualuga nai lo o malo, o pule, o malosi, o taʻitaʻi.” (Efe. 1:19-21) Pe a tatou feoti ma le faamaoni a o leʻi oo mai Amaketo, o le a toe faatutūina mai i tatou i se lalolagi fou amiotonu, lea o le a tele ai galuega faamalieina e tatou te faia ai. Ae i le taimi lenei, e iai le galuega e sili ona tāua e faia ai so tatou sao, o le talaʻia lea o le tala lelei ma le faia o isi ma soo. Pe e tatou te matutua pe talavou, tau ina “ia tele pea mea e fai i le galuega a le Alii.”
[Faaopoopoga i lalo]
^ pala. 3 O le faaupuga “ē e talavou ifo” i lenei mataupu, o loo faasino atu i uso ua taʻumatuaina e matutua atu i talavou lāiti.


text:
MATAUPU 50
Nofosauni e Talaʻi Atu e Ui i Sauāga
MATAIO 10:16–11:1 MAREKO 6:12, 13 LUKA 9:6
UA TOLENIINA MA AAUINA ATU E IESU ONA APOSETOLO
A o galulue taʻitoʻalua aposetolo o Iesu, ua ia avatu iā i latou ni faatonuga talafeagai i le auala e talaʻi atu ai. Ua ia lapataʻi atu foʻi ma le agalelei iā i latou, e faatatau i tagata e tetee ane i le feʻau e faapea: ʻFaauta! Ua ou aauina atu outou e pei o mamoe i le lotolotoi o luko. Ia outou faaeteete i tagata; auā o le a latou tuuina atu outou i faamasinoga maulalo, ma fasi faamoʻamoʻa outou i o latou sunako. O le a molia foʻi outou i luma o kovana ma tupu ona o aʻu.’—Mataio 10:16-18.
Ioe, e ono feagai soo o Iesu ma sauāga ogaoga. Peitaʻi ua ia faamautinoa atu iā i latou e faapea: “Afai latou te molia outou, aua tou te popole pe faapefea ma po o ā foʻi upu tou te tautatala atu ai; auā o le a tuuina atu i lenā lava taimi upu tou te tautatala atu ai. Auā e lē na o outou o tautatala atu, a o le agaga o lo outou Tamā lea ua mafai ona outou tautatala atu ai. O le a tuuina atu e le uso lona uso ia oti, o le a faia foʻi faapea e le tamā i se tasi o lana fanau, o le a tetee atu foʻi le fanau i mātua ma tuuina atu mātua ina ia fasiotia. O le a inosia foʻi outou e tagata uma ona o loʻu igoa; a o lē e tumau seʻia oo i le iʻuga, e faaolaina o ia.”—Mataio 10:19-22.
O le galuega talaʻi o se galuega e sili ona tāua. O le māfuaaga lea ua faamamafa atu ai e Iesu i ona soo le tāua o le faaalia o le faautauta, ina ia maua ai pea le saʻolotoga e faia ai lenei galuega. Ua fetalai atu o ia iā i latou: “Pe a latou faasauā iā te outou i se tasi aai, ia outou sosola atu i le isi aai. E moni, ou te fai atu iā te outou, e lē soo aai o Isaraelu iā te outou seʻia taunuu le Atalii o le tagata.”—Mataio 10:23.
Maʻeu le tāua o nei faatonuga, lapataʻiga, ma faalaeiauga ua tuuina atu e Iesu i ona aposetolo e toʻa 12. Peitaʻi, e iai foʻi se faatatauga o nei upu iā i latou o le a faia le galuega talaʻi, pe a mavae le maliu o Iesu ma lona toetū. Ua faamaonia lea manatu i lona faapea atu o le a ʻinosia ona soo e tagata uma,’ ae e lē na o ē o loo talaʻi atu i ai le ʻauaposetolo. E lē o iai foʻi se faamatalaga e faapea, ua molia le ʻauaposetolo i luma o kovana ma tupu i le taimi puupuu lea e faia ai le talaʻiga i Kalilaia, pe tuuina atu foʻi i latou e o latou aiga ina ia fasiotia.
O le mea moni, o loo mafaufau Iesu i le lumanaʻi a o ia fetalai atu i nei upu i ona aposetolo. Seʻi manatu i lana fetalaiga e faapea, e lē soo aai i le talaʻiga a ona soo “seʻia taunuu le Atalii o le tagata.” O lona uiga, e lē mafai ona faamāeʻa e soo o Iesu le galuega talaʻi e faatatau i le Malo o le Atua, a o leʻi afio mai le Tupu faamamaluina o Iesu Keriso e fai ma faamasino a le Atua.
E tatau ona faatalitalia e le ʻauaposetolo e latou te fesagaʻia teteega a o auai i le galuega talaʻi, auā ua fetalai Iesu: “E lē sili le soo i lona faiaʻoga, e lē sili foʻi le pologa i lona alii.” E manino lava le fetalaiga a Iesu. E faileagaina ma sauāina o ia ona o le talaʻia o le Malo o le Atua. O le tulaga foʻi lenā e oo i ona aposetolo. Peitaʻi, ua augani atu Iesu iā i latou: “Aua tou te matataʻu i ē e fasiotia le tino, ae e lē mafai ona faaumatia le ola. Ae ia matataʻu i lē e mafai ona faaumatia le ola atoa ma le tino i Kena.”—Mataio 10:24, 28.
Ua faataatia e Iesu se faaaʻoaʻoga lelei i lenei vala. Sa lototele o ia ma tumau seʻia oo i le oti, nai lo o le lē faamaoni iā Ieova. E mafai e Ieova o Lē e ona le malosi uma lava, ona faaumatia le “ola” o le tagata (lona faamoemoe mo le lumanaʻi), pe toe faatūina foʻi o ia mai i le oti ina ia maua le ola e faavavau. Maʻeu le faamāfanafanaloto o lenei mea mo le ʻauaposetolo!
Ua faataʻitaʻia nei e Iesu le tausiga alofa a le Atua i lenei auala: ʻPo ua lē faatauina atu ea ni tamaʻi manulele se lua i se tupe itiiti? Ae pe a paʻū se tasi o na tamaʻi manulele i le eleele, e silafia lava e lo outou Tamā. O lea la, aua neʻi outou fefefe: E sili atu ona tāua outou nai lo o tamaʻi manulele e tele.’—Mataio 10:29, 31.
O le feʻau o loo talaʻia atu e soo o Iesu o le a fevaevaeaʻi ai aiga. Atonu e talia e nisi ae e lē taliaina e nisi. Ua fetalai atu Iesu: “Aua tou te manatu ua ou sau e avatu le filemu i le lalolagi.” Ioe, e manaʻomia e se tasi o le aiga le lototele ina ia taliaina ai le upu moni o le Tusi Paia. Ua faaauau le fetalaiga a Iesu: “O lē ua sili lona alofa i lona tamā po o lona tinā nai lo o aʻu, e lē aogā o ia iā te aʻu. O lē ua sili foʻi lona alofa i lona atalii po o lona afafine nai lo o aʻu, e lē aogā foʻi o ia iā te aʻu.”—Mataio 10:34, 37.
Peitaʻi, e iai lava i latou e talileleia soo o Iesu. Ua fetalai o ia: “O sē e avatu se ipu vai mālūlū e inu ai se tasi o ē itiiti, ona o ia o le soo, e moni ou te fai atu iā te outou, e maua lava lona taui.”—Mataio 10:42.
Ua lava tapena nei aposetolo o Iesu ona o faatonuga, lapataʻiga ma faalaeiauga ua tuuina atu iā i latou. O lea, ua latou ō atu ai loa “i le oganuu atoa, mai i lea nuu i lea nuu, ua folafola atu le tala lelei ma faia faamālōlōga i nuu uma.”—Luka 9:6.